Ehdotus: Euroopan parlamentin ja neuvoston asetus rakennusalan tuotteiden kaupan pitämistä koskevien ehtojen yhdenmukaistamisesta {SEK(2008) 1900} {SEK(2008) 1901} /* KOM/2008/0311 lopull. - COD 2008/0098 */





FI Bryssel 23.5.2008 KOM(2008) 311 lopullinen 2008/0098 (COD) Ehdotus: EUROOPAN PARLAMENTIN JA NEUVOSTON ASETUS RAKENNUSALAN TUOTTEIDEN KAUPAN PITÄMISTÄ KOSKEVIEN EHTOJEN YHDENMUKAISTAMISESTA (komission esittämä) {SEK(2008) 1900} {SEK(2008) 1901} PERUSTELUT Laajan sidosryhmien kuulemisen ja vaikutustenarvioinnin jälkeen komissio ehdottaa sääntelyn parantamista ja yksinkertaistamista koskevan ohjelmansa puitteissa neuvoston direktiivin 89/106/ETY korvaamista asetuksella, jotta voitaisiin paremmin määritellä yhteisön lainsäädännön tavoitteet ja helpottaa sen täytäntöönpanoa säätämällä yksinkertaistetuista mekanismeista, joilla erityisesti pyritään keventämään yritysten ja varsinkin pk-yritysten hallinnollista rasitetta. 1. Ehdotuksen tausta 1.1. Ehdotuksen perustelut ja tavoitteet Rakennusalan tuotteita koskevan direktiivin 89/106/ETY [1], josta jäljempänä käytetään nimitystä ’rakennustuotedirektiivi’, tavoitteena on varmistaa rakennusalan tuotteiden vapaa liikkuvuus ja käyttö sisämarkkinoilla. Komissio käynnisti lokakuussa 2005 kolmivuotisen yksinkertaistamista koskevan jatkuvan ohjelman osana parempaa sääntelyä ja yksinkertaistamista koskevaa strategiaansa [2]. Tavoitteena on keventää lainsäädännöstä aiheutuvia rasitteita, helpottaa sen soveltamista ja parantaa näin sen tehokkuutta mutta säilyttää samalla EU:n poliittiset tavoitteet. Samalla pohditaan, onko alun perin valittu toimintatapa tehokkain lainsäädännön tavoitteiden saavuttamiseksi. Rakennustuotedirektiivin tarkistaminen on yksi strategiaan kuuluvista aloitteista, ja sen tarkoituksena on selkeyttää direktiiviä ja keventää erityisesti pk-yrityksille aiheutuvaa hallinnollista rasitetta lisäämällä joustavuutta teknisten eritelmien laatimisessa ja käytössä, keventämällä sertifiointisääntöjä ja poistamalla ne täytäntöönpanon esteet, jotka ovat toistaiseksi estäneet rakennusalan tuotteiden täydellisten sisämarkkinoiden luomisen. [3] Rakennusalan tuotteet ovat välituotteita, jotka on tarkoitus liittää rakennuskohteeseen. Turvallisuuden tai yleisen edun käsitteitä sovelletaan siten rakennusalan tuotteisiin vain siltä osin, kuin ne edistävät sen rakennuskohteen vaatimusten täyttymistä, johon ne on tarkoitus liittää. Uusi lähestymistapa ei ole asianmukainen lainsäädäntötapa, jolla saavutettaisiin tavoite rakennusalan tuotteiden vapaan liikkuvuuden ja käytön varmistamisesta. Ehdotetussa asetuksessa noudatetaan kuitenkin uusia lainsäädäntöpuitteita, sellaisina kuin ne on määritelty tavaroiden sisämarkkinoita koskevassa paketissa [4], esimerkiksi seuraavissa seikoissa: kolmansien osapuolten tehtäviä suorittavien laitosten ilmoittamista koskevat kriteerit ilmoitetun suoritustason todistusprosessissa tai markkinavalvontaa koskevat säännökset. Tässä ehdotuksessa määritelty CE-merkintä koskee nimenomaisesti rakennusalan tuotteita: sillä todistetaan, että tuotteeseen liitetyt tiedot on saatu ehdotetun asetuksen mukaisesti ja sen vuoksi niitä on pidettävä tarkkoina ja luotettavina. Muita rakennusalan tuotteiden erityispiirteitä, jotka vaativat poikkeamista uusista lainsäädäntöpuitteista, ovat esimerkiksi ilmoitetun suoritustason todistusjärjestelmät: uusissa lainsäädäntöpuitteissa ehdotettuja malleja ei voitu soveltaa alalla ilman merkittäviä muutoksia. Tällä hetkellä rakennustuotedirektiivin mukaisesti voimassa oleviin järjestelmiin ehdotetaan kuitenkin joitakin vähäisiä muutoksia. Lyhyesti sanottuna asetuksella ei ole tarkoitus määrittää tuotteiden turvallisuutta vaan varmistaa, että niiden suoritustasosta annetaan luotettavaa tietoa. Tämä saavutetaan niin, että otetaan käyttöön yhteinen tekninen kieli, jota valmistajien on käytettävä saattaessaan tuotteita markkinoille ja jota viranomaisten on käytettävä määritellessään työkohteen tekniset vaatimukset, jotka vaikuttavat joko suoraan tai välillisesti kyseisessä työkohteessa käytettäviin tuotteisiin. Tämä yhteinen tekninen kieli vahvistetaan yhdenmukaistetuissa teknisissä eritelmissä (yhdenmukaistetuissa eurooppalaisissa standardeissa ja eurooppalaisissa arviointiasiakirjoissa), jotka on esitetty tässä asetuksessa. Rakennuskohteita koskeviin perusvaatimuksiin ehdotetaan sisällytettäväksi rakennuskohteita koskevat jäsenvaltioiden ja yhteisön sääntelyvaatimukset. Yhdenmukaistettujen teknisten eritelmien yhteisellä teknisellä kielellä on tarkoitus tarjota tarvittavat välineet rakennusalan tuotteiden vaadittujen ominaisuuksien kuvaamiselle ja arvioimiselle. Näin ollen sen käyttö antaa kansallisille viranomaisille mahdollisuuden tehdä tarvittavat tarkastukset kyseisille tuotteille ja rakentajille mahdollisuuden käyttää niitä asianmukaisesti ja tehokkaasti. Kun jäsenvaltioiden viranomaiset vahvistavat tai valmistajat ilmoittavat tuotteiden suoritustason, tämä tehdään käyttäen yhteistä teknistä kieltä. 1.2. Johdonmukaisuus suhteessa unionin muuhun politiikkaan ja muihin tavoitteisiin Rakennustuotedirektiivin tarkistuksen yleiset poliittiset tavoitteet ja erityiset tai toimintatavoitteet ovat täysin johdonmukaisia suhteessa useaan yhteisön peruspolitiikkaan, kuten Lissabonin strategiaan ja sääntelyn parantamiseen ja yksinkertaistamiseen tähtäävään politiikkaan, ja lisäksi ne ovat suoria ja välttämättömiä seurauksia niistä. Erityisesti kestävään kehitykseen liittyvät strategiat on otettava huomioon sovellettaessa rakennuskohteita koskevia perusvaatimuksia, ja ne ovat jatkossakin perustana laadittaessa rakennusalan tuotteiden teknisiä eritelmiä. Sisämarkkinoiden moitteettoman toiminnan edellyttämä yhteinen tekninen kieli voi näin ollen toimia tehokkaana apuvälineenä unionin ja jäsenvaltioiden ympäristöpolitiikassa. 2. Kuulemiset ja vaikutusten arviointi 2.1. Kuulemismenettely ja yleiskuvaus vastaajista Internetin välityksellä järjestettiin julkinen kuuleminen 17.3.2006–15.6.2006. Vastauksia saatiin yhteensä 319, mitä pidetään hyvänä vastausprosenttina. Kaikki rakennustuotedirektiiviin liittyvät toimijat, kuten rakennusteollisuus, viranomaiset ja muut asiaan liittyvät tahot, olivat edustettuina kyselyvastauksissa joko henkilökohtaisten tai ryhmävastausten kautta. Teollisuuden osuutta vastauksista voidaan pitää hyvänä: kyselyyn vastasi 94 alakohtaista järjestöä sekä Euroopan että jäsenvaltioiden tasolla ja 102 yksittäistä valmistajaa. - Saaduista vastauksista laadittu tiivistelmäraportti on saatavilla seuraavassa osoitteessa: http://ec.europa.eu/enterprise/construction/cpdrevision/consultation_results_en.pdf http://ec.europa.eu/enterprise/construction/cpdrevision/consultation_statistics_en.pdf - Keskeisiä havaintoja olivat mm. seuraavat: · Lähes kaikissa vastauksissa vahvistettiin yhdenmukaistettujen lainsäädäntöpuitteiden tarve. Vastavuoroista tunnustamista ei yleensä pidetty riittävänä vapaan liikkuvuuden saavuttamiseksi. · Esiin tuli myös erittäin selvästi tarve selkeyttää rakennustuotedirektiivin keskeisiä tekijöitä: yleistä lähestymistapaa (suoritustasoon perustuva lähestymistapa vastaan ohjaileva lähestymistapa), CE-merkinnän tarkoitusta ja asemaa (pakollinen vai ei), CE-merkinnän hyväksyntää kansallisten viranomaisten ja rakennusalan tuotteiden käyttäjien parissa luotettavaksi merkinnäksi sekä standardien ja eurooppalaisten teknisten hyväksymisten asemaa. · Rakennustuotedirektiivissä on selvästi sijaa yksinkertaistamiselle. Vaatimustenmukaisuuden todistamismenettelyjä olisi yksinkertaistettava ja niiden määrää vähennettävä. CE-merkinnän saamista eurooppalaisten teknisten hyväksymisten kautta pidetään tarpeellisena, mutta sen edellyttämiä hallinnollisia menettelyjä olisi järkeistettävä ja eurooppalaista teknistä hyväksymistä koskevat suuntaviivat olisi poistettava käytöstä. Vaihtoehto ”suoritustasoa ei määritelty” olisi säilytettävä, mutta sen määritelmää olisi parannettava, jotta voitaisiin yksinkertaistaa rakennustuotedirektiivin soveltamista ja välttää yrityksille aiheutuvia tarpeettomia kustannuksia. · Ilmeistä huolta herättivät rakennustuotedirektiivin vaikutukset pieniin ja keskisuuriin yrityksiin (pk-yrityksiin). Erityishuomiota on kiinnitettävä siihen, että myös ei-sarjavalmisteisia tuotteita kohdellaan asianmukaisesti. Lisäksi rakennustuotedirektiivin muutokset eivät saisi aiheuttaa kohtuutonta rasitetta pk-yritysten liiketoiminnalle. · Lopuksi vielä vaadittiin yksimielisesti, että koko järjestelmän uskottavuutta olisi lisättävä, erityisesti tiukentamalla laitosten nimeämis- ja ilmoittamiskriteereitä ja parantamalla markkinavalvonnan koordinointia. 2.2. Toimintavaihtoehtojen vaikutusten arviointi Lainsäädännön parantamiseen tähtäävän politiikkansa mukaisesti komissio teki toimintavaihtojen vaikutuksista arvion. Harkittavana oli kolme vaihtoehtoa: Vaihtoehto 1 – Ei EU:n toimenpiteitä: ei muutosta; Vaihtoehto 2 – Ei lainsäädäntöä; Vaihtoehto 3 – Rakennustuotedirektiivin tarkistus. Vaihtoehto 1 – Ei EU:n toimenpiteitä, ei muutosta Perusvaihtoehtona on säilyttää rakennustuotedirektiivi voimassa sellaisenaan. Sen vaatimuksia ei selkeytettäisi eikä yksinkertaistettaisi muutoin kuin muutoksilla, jotka liittyvät lainsäädännön nykymuodon luonnolliseen kehittymiseen ja alalla sovellettavaan muuhun lainsäädäntöön kuin rakennustuotedirektiiviin. Joitakin nykyisiä eroavaisuuksia kansallisissa vaatimuksissa sekä testaus- ja sertifiointijärjestelmissä voitaisiin kuitenkin pienentää jo käynnistetyllä kansallisten viranomaisten välisellä hallinnollisella yhteistyöllä. Vaihtoehdon perusteellinen arviointi kuitenkin osoittaa, että monet nykyisistä ongelmista, kuten CE-merkinnän epäselvyys, CE-merkintään sovellettavat eri lähestymistavat (pakollinen, ei-pakollinen), järjestelmän monimutkaisuus, CE-merkinnän riittämätön hyväksyntä ja kansallisten merkkien runsaus, pysyvät ennallaan. Tätä vahvistavat tuoreet tiedot valituksista ja rikkomuksista aloilla, joilla jo sovelletaan yhdenmukaistettuja teknisiä eritelmiä. Näin ollen rakennustuotedirektiivi ei edelleenkään saavuttaisi tavoitettaan eli rakennusalan tuotteiden vapaata liikkuvuutta ja käyttöä sisämarkkinoilla. Vaihtoehto 2 – Ei lainsäädäntöä Tässä vaihtoehdossa rakennustuotedirektiivi kumottaisiin eikä sitä korvattaisi millään ja ryhdyttäisiin soveltamaan vastavuoroista tunnustamista uudet lainsäädäntöpuitteet huomioon ottaen. Käytännössä sisämarkkinat perustuisivat yksinomaisesti siihen periaatteeseen, että lainmukaisesti jossakin jäsenvaltiossa kaupan pidettävää tuotetta voidaan pitää kaupan missä tahansa muussakin jäsenvaltiossa, vaikka tuote ei täysin täytäkään määräjäsenvaltion teknisiä sääntöjä, jos jäsenvaltiolla ei ole riittävän perusteltuja syitä kieltää tuotteen kaupan pitämistä alueellaan. Komission tiedonannossa ”Yhtenäismarkkinoiden toimintasuunnitelman seuranta vastavuoroisen tunnustamisen osalta” (KOM(1999) 299 lopullinen) todettiin, että rakennusala on yksi viidestä yleisimmästä alasta, jolla esiintyi vastavuoroiseen tunnustamiseen liittyviä rikkomuksia vuosina 1996–1998 perustamissopimuksen 28 artiklan (ent. 30 artiklan) mukaisesti. Seuraavan kertomuksen julkaisuun mennessä (KOM(2002) 419 lopullinen) rikkomusten määrä rakennusalalla oli lisääntynyt hieman vuosina 1998–2002, niin että se oli neljän yleisimmän alan joukossa. Tuoreimmat saatavilla olevat tiedot vahvistavat tämän suuntauksen ja osoittavat, että vastavuoroisella tunnustamisella ei riittävästi voida varmistaa rakennusalan tuotteiden sisämarkkinoiden tehokasta toimintaa. Toukokuussa 2006 järjestetyssä sidosryhmien kuulemisessa valmistajat lähes yksimielisesti katsoivat, että vastavuoroisella tunnustamisella ei pystytä saavuttamaan rakennusalan tuotteiden vapaata liikkuvuutta ja käyttöä sisämarkkinoilla. Ulkoisessa tutkimuksessa [5], joka teetettiin rakennustuotedirektiivin tarkistukseen liittyvän vaikutustenarvioinnin laatimista varten, arvioitiin, pystyttäisiinkö vaihtoehdolla ”ei lainsäädäntöä” ratkaisemaan rakennustuotedirektiiviin liittyvät ongelmat. Edellä esitetyt seikat huomioon ottaen ei ole yllättävää, että päädyttiin siihen, että vaihtoehdolla ei saavutettaisi tavoitetta rakennusalan tuotteiden vapaasta liikkuvuudesta sisämarkkinoilla. Vaihtoehto 3 – Rakennustuotedirektiivin tarkistus: parhaaksi arvioitu vaihtoehto Parhaaksi arvioitiin vaihtoehto 3 eli yhteisön lainsäädännön tarkistus. Se käsittää paketin, jossa otetaan huomioon nykyiset tarpeet ja joka katsottiin parhaaksi vaikutusten arvioinnissa. Vaihtoehto on ainoa, jolla pystytään vastaamaan toimintaa vaativiin ongelmiin sekä sidosryhmien kuulemisessa esiin tulleisiin seikkoihin. Siinä käsitellään kartoitettuja keskeisiä ongelmakohtia parhaalla mahdollisella tavalla ja tehdään parhaat mahdolliset parannukset asiaan liittyvien tahojen kannalta. Sillä myös turvataan yleinen säännöstö ja nykyisen rakennustuotedirektiivin mukaisesti vahvistetut tekniset eritelmät. Siinä myös noudatetaan tiukasti rakennusalalla saavutettua toissijaisuusperiaatetta, jonka mukaan jäsenvaltiot ovat toimivaltaisia työkohteiden suunnittelu- ja rakennussääntöjen osalta ja EU:n lainsäädännöllä varmistetaan tällaisissa työkohteissa käytettyjen tuotteiden sisämarkkinoiden toiminta. 3. Kartoitettujen ongelmien käsittely 3.1. Selkeyttämistarve Ehdotetun asetuksen kohde samoin kuin rakennusalan tuotteiden sisämarkkinoihin liittyvät keskeisimmät käsitteet on määritelty tarkoin. Mikä vieläkin tärkeämpää, rakennusalan tuotteiden CE-merkinnän erityismerkitys on määritelty selkeästi: näin vältetään sekaannukset muihin säädöksiin, joissa säädetään merkinnän kiinnittämisestä. Rakennusalan tuotteiden CE-merkinnässä on ilmoitettava asiaankuuluvat tiedot tuotteen suoritustasosta, ja se on liitettävä tuotteeseen, kun se asetetaan markkinoille. Lisäksi nämä tiedot on täytynyt hankkia asetuksen säännösten mukaisesti. Pk-yritysten rasitteen keventämiseksi annetaan erityissäännöksiä mikroyritysten ja yksittäisten tuotteiden osalta. Myös yhdenmukaistettujen teknisten eritelmien eli yhdenmukaistettujen standardien ja eurooppalaisten arviointiasiakirjojen erityisasemaa ja -tarkoitusta selkeytetään; niiden tulisi perustua suoritustason käsitteeseen. Tämän seurauksena yhdenmukaistettujen teknisten eritelmien tehtävänä on tarjota testaus- tai laskentamenetelmiä, joiden pitäisi soveltua parhaiten kyseisten tuotteiden suoritustason vakauden arviointiin ja varmentamiseen. CE-merkinnnästä tulee pakollinen ilmoitettaessa yhdenmukaistettujen standardien piiriin kuuluvien tuotteiden suoritustaso. Ehdotuksessa säilytetään kuitenkin edelleen yhdenmukaistettujen standardien vapaaehtoisuus tarjoamalla valmistajille vaihtoehdoksi eurooppalaista teknistä arviointia CE-merkinnän saamiseksi. 3.2. Järjestelmän uskottavuuden lisääminen Uusien lainsäädäntöpuitteiden mukaisesti ehdotuksella otetaan käyttöön uusia ja tiukempia kriteereitä sellaisten laitosten ilmoittamiselle, jotka suorittavat kolmansien osapuolten tehtäviä suoritustason vakauden arviointi- ja varmennusprosessissa. Saman suuntaisesti ehdotuksessa määritellään tiukat kriteerit myös teknisestä arvioinnista vastaaville laitoksille. Tämän tuloksena voidaan odottaa, että jäsenvaltioiden viranomaiset ja asiakkaat (suunnittelijat, rakentajat ja omistajat) hyväksyvät paremmin CE-merkinnän ainoaksi merkinnäksi, joka todistaa, että rakennusalan tuote on ilmoitetun suoritustason mukainen. Ehdotukseen on lisäksi sisällytetty uusien lainsäädäntöpuitteiden mukaiset suojamenettelyä koskevat säännökset, joilla myös lisätään koko järjestelmän uskottavuutta. 3.3. Yksinkertaistamistarve Yksinkertaistaminen on ehdotuksen päätavoite. Rakennustuotedirektiivin soveltamisesta saatujen kokemusten perusteella ja selkeyttämisen mukanaan tuoman yksinkertaistamisen lisäksi ehdotukseen sisältyy myös lukuisia toimenpiteitä, joilla on tarkoitus yksinkertaistaa CE-merkinnän saamista ja keventää näin yritysten ja varsinkin mikroyritysten hallinnollista rasitetta. Joitakin näistä toimenpiteistä sovelletaan suoraan; tällaisia ovat esimerkiksi mikroyrityksiin liittyvät toimenpiteet, joilla yksinkertaistetaan mikroyritysten CE-merkinnän hankkimista, jos niiden markkinoille saattamiin tuotteisiin ei liity merkittäviä turvallisuusnäkökohtia. Säännöksiin sisältyy myös erityisiä yksinkertaistettuja toimenpiteitä, jotka koskevat yksittäin valmistettuja ja ei-sarjavalmisteisia tuotteita. Eurooppalaisen teknisen arvioinnin saamiseen liittyviä menettelyitä on myös tarkoitus yksinkertaistaa ja selkeyttää. Lisäksi Euroopan standardointilaitoksia ja teknisestä arvioinnista vastaavia laitoksia kannustetaan korvaamaan yhdenmukaistetuissa teknisissä eritelmissä testaus vähemmän työläällä menetelmällä, kuten kuvailevalla menetelmällä, ja ottamaan käyttöön mahdollisuuksien mukaan yhdenmukaistetuissa standardeissa luokkia, jotta voidaan helpottaa käsitteiden ”ilman testausta” tai ”ilman lisätestausta” käyttöä. Teknisten erityisasiakirjojen käyttöönotolla helpotetaan kolmansien osapuolten suorittamien testien tulosten jakamista sekä testauksen porrastamista eli testaustulosten siirtoa tuotantoketjun alkupäästä loppupäähän taikka järjestelmän tarjoajalta tai mallin suunnittelijalta tällaisen järjestelmän tai mallin kokoajalle. Näiden toimenpiteiden odotetaan merkittävästi vähentävän hallinnollisia kustannuksia, joita aiheutuu rakennusalan tuotteiden saattamisesta yhteisön markkinoille, heikentämättä kuitenkaan rakennusalan työntekijöiden turvallisuuden tasoa. Ehdotuksessa esitetyt merkittävimmät yksinkertaistamistoimenpiteet voidaan ryhmitellä seuraavasti: 3.3.1. Yleisesti sovellettavat toimenpiteet Suoritustason vakauden arviointi- ja varmennusjärjestelmät – Vähennetään järjestelmiä kuudesta viiteen poistamalla entinen järjestelmä 2. – Yksinkertaistetaan entistä 1+-järjestelmää poistamalla pistokokeet rakennuskohteista ja markkinoilta. Tämä järjestelmä, joka on rakennustuotedirektiivin mukaan kaikkein vaativin, edellyttää tuotantolaitoksessa ennen tuotteen markkinoille saattamista tehtyjen testien lisäksi testejä, jotka voidaan tehdä tuotteelle joko markkinoilla tai rakennuskohteessa. Vaatimus tällaisista testeistä on poistettu. – Otetaan käyttöön nk. valvotut testit; tällä tarkoitetaan mahdollisuutta suorittaa testejä valmistajan tuotantolaitoksessa, jotta vältetään tuotenäytteiden siirtäminen ilmoitetun laitoksen laboratorioon. Testauskustannusten alentamiseen tähtäävät menetelmät – Otetaan käyttöön ”pehmeä” järjestelmä, jossa valmistajan ilmoitusta suoritustasosta tukevat tekniset erityisasiakirjat, jotka valmistaja säilyttää tehtaassa markkinavalvontaviranomaisten saatavilla. Teknisten erityisasiakirjojen myötä luodaan seuraavat välineet: – Ilman testausta: Tietyin edellytyksin, jotka määritellään yhdenmukaistetuissa teknisissä eritelmissä tai komission päätöksessä, tuotetta on pidettävä ilman testausta sopivana erityiseen käyttöön tai kykenevänä saavuttamaan tietyn suoritustason luokan. – Ilman lisätestausta: Samalla tavoin kolmannen osapuolen suorittamien tiettyjen testien perusteella ja tietyin edellytyksin, jotka määritellään yhdenmukaistetuissa teknisissä eritelmissä tai komission päätöksessä, tuotetta on pidettävä ilman lisätestausta sopivana erityiseen käyttöön tai kykenevänä saavuttamaan tietyn suoritustasoluokan. – Jaettu tyyppitesti: Valmistaja voi käyttää kolmannen osapuolen suorittamien testien tuloksia, kunhan valmistajan tuotteessa on samat tekijät, jotka määrittävät tuotetyypin, eli siinä käytetään samoja perusmateriaaleja ja se valmistetaan samanlaista tuotantojärjestelmää käyttäen. – Porrastettu tyyppitesti: Sarjoja tai järjestelmiä kokoavat valmistajat voivat käyttää tällaisten sarjojen tai järjestelmien toimittajien suorittamien testien tuloksia toimittajien luvalla ja ohjeiden mukaisesti. Tuotantoprosessin alkupäässä suoritettuja testejä ei pitäisi toistaa prosessin loppupäässä edellyttäen, että suoritustaso-ominaisuuksia ei muuteta. Näillä toimenpiteillä alennetaan merkittävästi tuotteiden markkinoille saattamiseen liittyviä kustannuksia vähentämättä rakennuskohteen turvallisuutta. Niistä on erityisesti etua pk-yrityksille. Edellä esitettyjen konkreettisten toimenpiteiden lisäksi teknisten eritelmien kirjoittajia pyydetään virallisesti käyttämään eritelmissä mahdollisuuksien mukaan arviointimenetelmiä, jotka ovat vähemmän työläitä. 3.3.2. Erityisesti sovellettavat toimenpiteet Yksittäin valmistettujen tuotteiden kohtelu Myös yksittäin valmistettujen tuotteiden kohtelua yksinkertaistetaan uusien teknisten erityisasiakirjojen käytöllä. Tätä yksinkertaistamistoimenpidettä sovelletaan kaikkiin tällaisia tuotteita valmistaviin yrityksiin, mutta sillä on erityistä merkitystä pk-yrityksille ja varsinkin käsiteollisuus- ja mikroyrityksille. Mikroyritysten kohtelu Ehdotuksessa säädetään mikroyritysten erityiskohtelusta. Niille annetaan mahdollisuus korvata suoritustason vakauden arviointi- ja varmennusjärjestelmän soveltaminen teknisillä asiakirjoilla ilman kolmannen osapuolen väliintuloa lukuun ottamatta tuotteita, joilla on erittäin merkittävä asema rakennuskohteen turvallisuuden varmistamisessa. 3.3.3. Eurooppalainen teknisen arvioinnin järjestelmä Rakennustuotedirektiivin mukaisesti eurooppalaista teknisen hyväksynnän järjestelmää käytetään CE-merkinnän hankkimiseen tuotteille, joita mitkään yhdenmukaistetut standardit eivät kata. Järjestelmää on toistuvasti arvosteltu varsinkin sen monimutkaisuuden, kustannusten ja puutteellisen avoimuuden vuoksi. Ensinnäkin on katsottava, että yhdenmukaistettujen standardien puutteessa eurooppalaisen teknisen hyväksynnän myöntäminen tarkoittaa periaatteessa uuden teknisen eritelmän luomista eli sellaisten testien tai muiden arviointimenetelmien määrittämistä, joilla voidaan arvioida tuotteen suoritustaso. Tehtävä on monimutkainen ja vaikea mutta välttämätön, jotta tuote voidaan saattaa markkinoille CE-merkinnällä varustettuna. Käytäntöä on sovellettu jäsenvaltioissa jo vuosia, ja tämä selittää, miksi alalla toimii vakiintuneita kansallisia laitoksia. Sidosryhmien kuulemisesta saadut tulokset viittaavat siihen, että tätä väylää tarvitaan yhä ja se on edelleen toimiva, mutta muutokset ovat välttämättömiä. Sen vuoksi tarkistuksen tavoitteena on yksinkertaistaa järjestelmää mahdollisimman paljon yksinkertaistamalla menettelyjä, tekemällä järjestelmästä avoimempi ja antamalla valmistajalle tärkeämpi asema arvioinnin sisältöä koskevissa päätöksissä. Järjestelmään ehdotetut tärkeimmät muutokset voidaan kiteyttää seuraavasti: 1. Eurooppalaisia teknisiä arviointeja tehdään edelleen ja ne toimivat vapaaehtoisena väylänä CE-merkinnän hankkimiseen; kyseessä on vaihtoehto yhdenmukaistettujen standardien käytölle. Eurooppalainen tekninen arviointi voidaan tehdä silloinkin, kun samasta tuotteesta on yhdenmukaistettu standardi; näin tarjotaan valmistajalle enemmän joustavuutta ja valinnanvaraa. 2. Tällä hetkellä rakennustuotedirektiivissä ei ole kriteereitä, jotka liittyvät teknisestä arvioinnista vastaavien laitosten alakohtaiseen pätevyyteen. Ehdotuksessa sitä vastoin asetetaan laitoksille tiukat kriteerit, jotka koskevat alakohtaisen pätevyyden lisäksi myös teknistä pätevyyttä yhdellä tai useammalla 11 määritellystä alasta. 3. Nykyjärjestelmässä tunnustetaan kaksi väylää eurooppalaisen teknisen hyväksynnän saamiseen: suuntaviivat sekä yhteisymmärrykseen perustuva arviointimenettely. Nämä kaksi on tarkoitus korvata yhdellä yksinkertaistetulla tavalla, eurooppalaisella arviointiasiakirjalla. 4. Valmistajalla on ratkaiseva asema eurooppalaisen arviointiasiakirjan kehittämisessä, koska hän päättää käsiteltävät ominaisuudet, osallistuu menettelyyn ja allekirjoittaa lopullisen sopimuksen vasta sitten, kun hän tietää menettelyn tarkan työohjelman, ajoituksen ja kustannukset. 5. Ehdotetussa menettelyssä esitetään arviointiasiakirjan laatimisen ajalliseksi tavoitteeksi 4,5 kuukautta; vertailun vuoksi arvioitu keskimääräinen aika (josta ei säädetä rakennustuotedirektiivissä) yhteisymmärrykseen perustuvassa arviointimenettelyssä on 14,5 kuukautta ja suuntaviivojen laatimisessa yli 24 kuukautta. 4. Ehdotukseen liittyvät oikeudelliset näkökohdat 4.1. Ehdotetun toimen lyhyt kuvaus Ehdotetulla asetuksella on tarkoitus kumota rakennustuotedirektiivi. Yleensä kun säädös kumotaan, noudatetaan saman säädösmuodon periaatetta, eli direktiivin kumoaminen tapahtuu antamalla korvaava direktiivi. Tähän tapaukseen liittyy kuitenkin seuraavia erityispiirteitä: · asetuksen tehokkuuteen liittyvät näkökohdat sisämarkkinoiden toteutumista koskevan tavoitteen osalta · nykyisestä rakennustuotedirektiivistä saadut kokemukset, joiden mukaan sen täytäntöönpanon sisältö ja aikataulu eroavat merkittävästi jäsenvaltioiden välillä, millä on negatiivisia vaikutuksia rakennustuotteiden sisämarkkinoiden toimintaan · erilaisten täytäntöönpanosäännösten aiheuttamat käytännön vaikutukset, jotka tulevat hyvin esiin CE-merkinnän asemaan liittyvässä tilanteessa. Rakennustuotedirektiivi on pantu täytäntöön niin, että CE-merkintää pidetään vapaaehtoisena neljässä jäsenvaltiossa ja pakollisena muissa. Rakennusala on ollut erittäin tyytymätön tilanteeseen, mutta ongelmaa ei ole ratkaistu tähän mennessä. Näistä syistä katsotaan, että tehokkain keino rakennustuotedirektiivin korvaamiseksi on antaa suoraan sovellettava säädös. Sen vuoksi asetusta ehdotetaan asianmukaisimmaksi säädökseksi, koska sitä sovelletaan sellaisenaan. Näin halutaan välttää jäsenvaltioiden erilaiseen tulkintaan ja täytäntöönpanoon liittyvät ongelmat. 4.2. Oikeusperusta Ehdotus perustuu EY:n perustamissopimuksen 95 artiklaan. 4.3. Toissijaisuusperiaate Ehdotus perustuu selkeään periaatteeseen toimivallan ja vastuun jakamisesta unionin ja jäsenvaltioiden välillä rakennusprosessissa. Jäsenvaltioiden velvollisuutena on huolehtia, että talon- ja maa- ja vesirakentaminen niiden alueella suunnitellaan ja toteutetaan siten, että henkilöille, kotieläimille tai omaisuudelle ei aiheuteta vaaraa ja että täytetään muutenkin yleisen hyvinvoinnin kannalta olennaiset vaatimukset. Toisaalta tämän yhteisön säädöksen tavoitteena on tarjota puitteet rakennustuotteiden sisämarkkinoiden toteutumiselle, millä alalla perustamissopimuksessa annetaan vastuu unionille. Jollei kaupan teknisiä esteitä rakennusalalla voida poistaa tunnustamalla vastavuoroisesti jäsenvaltioiden samanarvoisuus, ne voidaan poistaa vain luomalla yhteinen tekninen kieli, jolla valmistajat ilmaisevat markkinoille saattamiensa rakennustuotteiden perusominaisuuksiin liittyvän suoritustason. Ehdotetulla säädöksellä pyritään ensisijaisesti täyttämään tarvittavat vaatimukset tällaisen yhdenmukaistetun teknisen kielen vahvistamiseksi. 4.4. Suhteellisuusperiaate Ehdotus perustuu suureksi osaksi voimassa oleviin käytäntöihin, menettelyihin ja infrastruktuureihin, joita se vahvistaa, selkeyttää ja yksinkertaistaa, eikä sillä niinkään luoda uusia toimenpiteitä tai infrastruktuureita. Uusia lainsäädäntöpuitteita noudatetaan tiukasti vahvistettaessa kriteereitä, jotka koskevat kolmansien osapuolten tehtäviä suoritustason vakauden arviointi- ja varmennusprosessissa hoitavien laitosten ilmoittamista, sekä suojalausekesäännöksissä. Teknisestä arvioinnista vastaavien laitosten nimeämistä ja ilmoittamista koskevissa kriteereissä ollaan samoilla linjoilla, joskin joillakin mukautuksilla otetaan huomioon näiden laitosten erityistehtävät. 2008/0098 (COD) Ehdotus: EUROOPAN PARLAMENTIN JA NEUVOSTON ASETUS RAKENNUSALAN TUOTTEIDEN KAUPAN PITÄMISTÄ KOSKEVIEN EHTOJEN YHDENMUKAISTAMISESTA (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen, [6] ottavat huomioon Euroopan talous- ja sosiaalikomitean lausunnon, [7] ottavat huomioon alueiden komitean lausunnon, [8] noudattavat perustamissopimuksen 251 artiklassa määrättyä menettelyä [9] sekä katsovat seuraavaa: (1) Jäsenvaltioiden säännöissä edellytetään, että rakennustyöt suunnitellaan ja toteutetaan niin, että ihmisille, kotieläimille tai omaisuudelle ei aiheuteta vaaraa. (2) Nämä säännöt vaikuttavat suoraan rakennusalan tuotteita koskeviin vaatimuksiin. Vaatimukset tulevat esiin kansallisissa tuotestandardeissa, kansallisissa teknisissä hyväksynnöissä ja muissa kansallisissa teknisissä eritelmissä ja säännöksissä, jotka liittyvät rakennusalan tuotteisiin. Toisistaan poikkeavina nämä vaatimukset vaikeuttavat kaupankäyntiä yhteisössä. (3) Rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/106/ETY [10] tarkoituksena oli poistaa rakennusalan tuotteiden kaupan tekniset esteet ja parantaa niiden vapaata liikkuvuutta sisämarkkinoilla. (4) Tavoitteen saavuttamiseksi direktiivissä 89/106/ETY säädettiin rakennusalan tuotteiden yhdenmukaistetuista standardeista sekä eurooppalaisen teknisen hyväksynnän myöntämisestä. (5) Direktiivi 89/106/ETY olisi korvattava nykyisten puitteiden yksinkertaistamiseksi ja selkeyttämiseksi sekä nykyisten toimenpiteiden avoimuuden ja tehokkuuden parantamiseksi. (6) On tarpeen säätää yksinkertaistetuista menettelyistä suoritustasoilmoitusten laatimiselle, jotta kevennetään pk-yritysten ja varsinkin mikroyritysten taloudellista rasitetta. (7) Tuotteiden kaupan pitämiseen liittyvää akkreditointia ja markkinavalvontaa koskevista vaatimuksista annetussa Euroopan parlamentin ja neuvoston asetuksessa […] ja tuotteiden kaupan pitämistä koskevista yhteisistä puitteista tehdyssä Euroopan parlamentin ja neuvoston päätöksessä […] säädetään laaja-alaisista lainsäädäntöpuitteista tuotteiden kaupan pitämiselle sisämarkkinoilla. Tässä asetuksessa olisikin otettava huomioon kyseiset lainsäädäntöpuitteet. (8) Kaupan teknisten esteiden poistaminen rakennusalalla voidaan saavuttaa vain luomalla yhdenmukaistetut tekniset eritelmät, joilla voidaan arvioida rakennusalan tuotteiden suoritustasoa. (9) Yhdenmukaistettuihin teknisiin eritelmiin pitäisi sisältyä testejä, laskelmia ja muita tapoja, jotka on määritelty yhdenmukaistetuissa standardeissa ja eurooppalaisissa arviointiasiakirjoissa rakennusalan tuotteiden perusominaisuuksien suoritustason arvioimiseksi. (10) Menetelmissä, joita jäsenvaltiot käyttävät rakennuskohteita koskevissa vaatimuksissa, ja muissa säännöissä, jotka koskevat rakennusalan tuotteiden perusominaisuuksia, olisi noudatettava yhdenmukaistettuja teknisiä eritelmiä. (11) On tarpeen vahvistaa rakennuskohdetta koskevat perusvaatimukset, jotta saadaan perusta standardointitoimeksiantojen ja yhdenmukaistettujen standardien valmistelulle sekä rakennusalan tuotteiden eurooppalaisten arviointiasiakirjojen laatimiselle. (12) Perusominaisuuksiin liittyvät suoritustasot, jotka rakennusalan tuotteiden on täytettävä jäsenvaltioissa, olisi tarpeen mukaan vahvistettava yhdenmukaistetuissa teknisissä eritelmissä niin, että otetaan huomioon tiettyjen rakennuskohteiden perusvaatimusten eri tasot sekä eroavaisuudet jäsenvaltioiden ilmastollisissa, geologisissa ja maantieteellisissä sekä muissa olosuhteissa. (13) Euroopan standardointikomitea (CEN) ja Euroopan sähkötekniikan standardointikomitea (CENELEC) tunnustetaan toimivaltaisiksi organisaatioiksi vahvistamaan yhdenmukaistettuja standardeja komission ja näiden kahden organisaation välisestä yhteistyöstä 28 päivänä maaliskuuta 2003 annettujen yleisten suuntaviivojen mukaisesti. (14) Yhdenmukaistettujen standardien olisi tarjottava asianmukaiset välineet rakennustuotteiden perusominaisuuksiin liittyvän suoritustason yhdenmukaistettua arviointia varten. Yhdenmukaistetut standardit olisi vahvistettava komission hyväksymien, rakennusalan tuotteiden asianmukaiset ryhmät kattavien toimeksiantojen perusteella direktiivin 98/34/EY 6 artiklan mukaisesti. (15) Direktiivin 89/106/ETY mukaisia menettelyjä, joilla arvioidaan yhdenmukaistettujen standardien piiriin kuulumattomien rakennusalan tuotteiden perusominaisuuksiin liittyvää suoritustasoa, olisi yksinkertaistettava, jotta niistä tulisi avoimempia ja jotta vähennettäisiin rakennusalan tuotteiden valmistajille koituvia kustannuksia. (16) Jotta rakennusalan tuotteiden valmistajat ja tuojat voisivat laatia suoritustasoilmoituksen sellaisista rakennusalan tuotteista, joita mikään yhdenmukaistettu standardi ei kata, on tarpeen säätää eurooppalaisesta teknisestä arvioinnista. (17) Jotta markkinoille saatettavan rakennusalan tuotteen suoritustason arviointi olisi joustavampaa valmistajan ja tuojan kannalta, heillä pitäisi olla oikeus pyytää eurooppalaista teknistä arviointia myös tapauksissa, joissa yhdenmukaistettu standardi kattaa tuotteen. (18) Rakennusalan tuotteiden valmistajilla ja tuojilla pitäisi olla mahdollisuus pyytää eurooppalaisen teknisen arvioinnin suorittamista tuotteilleen direktiivin 89/106/ETY nojalla vahvistettujen eurooppalaista teknistä hyväksymistä koskevien suuntaviivojen perusteella. Sen vuoksi näiden suuntaviivojen hyväksyttävyys eurooppalaisina arviointiasiakirjoina olisi varmistettava jatkossakin. (19) Eurooppalaisten arviointiasiakirjojen luonnoksen laatiminen ja eurooppalaisen teknisen arvioinnin antaminen olisi annettava jäsenvaltioiden nimeämien teknisestä arvioinnista vastaavien laitosten tehtäväksi. Sen varmistamiseksi, että teknisestä arvioinnista vastaavilla laitoksilla on tarvittava pätevyys näiden tehtävien suorittamiseen, niiden nimeämistä koskevat vaatimukset olisi asetettava yhteisön tasolla. Sen vuoksi on tarpeen säätää myös säännöllisistä arvioinneista, joita muiden jäsenvaltioiden teknisestä arvioinnista vastaavat laitokset suorittavat teknisestä arvioinnista vastaaville laitoksille. (20) Teknisestä arvioinnista vastaavien laitosten olisi luotava organisaatio, joka koordinoi eurooppalaisten arviointiasiakirjojen luonnosten laatimiseen ja eurooppalaisten teknisten arviointien antamiseen liittyviä menettelyjä. (21) Kun saatetaan markkinoille rakennusalan tuotteita, jotka kuuluvat yhdenmukaistettujen standardien piiriin tai joille on annettu eurooppalainen tekninen arviointi, oheen olisi liitettävä tuotteen perusominaisuuksien suoritustasoa koskeva ilmoitus asiaankuuluvien yhdenmukaistettujen teknisten eritelmien mukaisesti. (22) Valmistajalla pitäisi olla oikeus olla tekemättä suoritustasoilmoitusta niiden rakennusalan tuotteen perusominaisuuksien osalta, joita koskevia vaatimuksia ei ole voimassa siellä, missä hän aikoo saattaa tuotteen markkinoille. (23) Jos rakennusalan tuotteen perusominaisuuksiin liittyviä vaatimuksia ei ole voimassa siellä, missä valmistaja aikoo saattaa tuotteen markkinoille, hänellä pitäisi olla mahdollisuus asettaa tällainen tuote markkinoille ilman suoritustasoilmoitusta. (24) On tarpeen säätää yksinkertaistetuista menettelyistä suoritustasoilmoitusten laatimiselle, jotta kevennetään pk-yritysten ja varsinkin mikroyritysten taloudellista rasitetta. (25) Jotta varmistetaan suoritustasoilmoituksen tarkkuus ja luotettavuus, rakennusalan tuotteen suoritustaso olisi arvioitava ja sen tuotantoa tehtaassa valvottava asianmukaisella rakennusalan tuotteen suoritustason vakauden arviointi- ja varmennusjärjestelmällä. (26) Kun otetaan huomioon rakennusalan tuotteiden erityispiirteet ja niiden arviointijärjestelmän erityiset painopisteet, päätöksessä […] säädetyt vaatimustenmukaisuuden arviointimenettelyt ja esitetyt moduulit eivät sovellu näihin tuotteisiin. Sen vuoksi olisi luotava erityisiä menetelmiä rakennusalan tuotteiden perusominaisuuksiin liittyvän suoritustason vakauden arvioimiseksi ja varmentamiseksi. (27) Koska rakennusalan tuotteiden CE-merkinnällä on erilainen merkitys verrattuna asetuksessa (EY) N:o […] säädettyihin yleisiin periaatteisiin, olisi annettava erityissäännöksiä, joilla varmistetaan selvästi velvoite kiinnittää CE-merkintä rakennusalan tuotteisiin ja sen kiinnittämiseen liittyvät seuraukset. (28) Kun rakennustuotteeseen kiinnitetään tai on kiinnitetty CE-merkintä, valmistaja ottaa vastuun siitä, että tuote on ilmoitetun suoritustason mukainen. (29) CE-merkintä olisi kiinnitettävä kaikkiin rakennusalan tuotteisiin, joista valmistaja on laatinut suoritustasoilmoituksen tämän asetuksen mukaisesti. Ellei suoritustasoilmoitusta ole laadittu, CE-merkintää ei pitäisi kiinnittää. (30) CE-merkinnän pitäisi olla ainoa merkintä, joka todistaa rakennusalan tuotteen olevan ilmoitetun suoritustason ja sovellettavien vaatimusten mukainen. Sen vuoksi jäsenvaltiot, julkiset laitokset taikka monopoliasemansa tai julkisen palvelutehtävänsä nojalla julkisena yrityksenä tai julkisena laitoksena toimivat yksityiset elimet eivät saisi vaatia merkinnällä varustetuilta rakennusalan tuotteilta mitään lisämerkintöjä, kun käyttöä koskevat vaatimukset kyseisessä jäsenvaltiossa vastaavat ilmoitettua suoritustasoa. (31) Sellaisten rakennusalan tuotteiden tarpeettoman testauksen välttämiseksi, joiden suoritustaso on jo riittävästi osoitettu aiemmilla luotettavilla testituloksilla tai muilla tiedoilla, valmistajalle olisi annettava mahdollisuus ilmoittaa tietty suoritustason luokka ilman testejä tai ilman lisätestejä yhdenmukaistetuissa teknisissä eritelmissä tai komission päätöksessä vahvistetuin ehdoin. (32) Jotta vältettäisiin jo tehtyjen testien toistaminen, rakennusalan tuotteen valmistajalle olisi annettava mahdollisuus käyttää kolmannen osapuolen saamia testituloksia. (33) Tuotteiden markkinoille saattamiseen liittyvien kustannusten alentamiseksi erityisesti mikroyritysten osalta on tarpeen säätää yksinkertaistetuista suoritustason vakauden arviointi- ja varmennusmenettelyistä, kun kyseisiin tuotteisiin ei liity merkittäviä turvallisuusnäkökohtia. (34) Yksittäin suunniteltujen ja valmistettujen rakennusalan tuotteiden osalta valmistajalle olisi annettava mahdollisuus käyttää yksinkertaistettuja suoritustason vakauden arviointi- ja varmennusmenettelyjä, kun voidaan osoittaa, että markkinoille saatettu tuote on sovellettavien säännösten mukainen. (35) On tärkeää varmistaa kansallisten teknisten määräysten saatavuus, jotta yritykset ja erityisesti pk-yritykset voivat koota luotettavat ja tarkat tiedot sen jäsenvaltion voimassa olevasta lainsäädännöstä, jossa tuotteita on tarkoitus pitää kaupan. Tiettyjen kansallisten teknisten määräysten soveltamista toisessa jäsenvaltiossa laillisesti kaupan pidettyihin tuotteisiin koskevista menettelyistä sekä päätöksen N:o 3052/95/EY kumoamisesta [… 2008] annetulla Euroopan parlamentin ja neuvoston asetuksella (EY) N:o […] perustettujen tuoteyhteyspisteiden pitäisi näin ollen antaa tietoa myös säännöistä, joita sovelletaan tietyn tyyppisten rakennusalan tuotteiden rakennuskohteeseen liittämiseen, kokoamiseen tai asentamiseen. (36) Yhteisön yhdenmukaistetun lainsäädännön tasapuolisen ja johdonmukaisen täytäntöönpanon varmistamiseksi jäsenvaltioiden olisi harjoitettava tehokasta markkinavalvontaa. Tuotteiden kaupan pitämiseen liittyvää akkreditointia ja markkinavalvontaa koskevista vaatimuksista [… 2008] annetussa Euroopan parlamentin ja neuvoston asetuksessa (EY) N:o […] säädetään tällaisen markkinavalvonnan toimintaa koskevista perusedellytyksistä. (37) Jäsenvaltioiden vastuu turvallisuudesta, terveydestä ja muista seikoista, jotka kuuluvat rakennuskohteen perusvaatimuksiin sen alueella, tulisi tunnustaa asianmukaiset suojatoimenpiteet tarjoavalla suojalausekkeella. (38) Koska on tarpeen varmistaa, että rakennusalan tuotteiden suoritustason vakauden arviointi- ja varmennuslaitosten suoritustaso on yhdenmukainen koko yhteisössä, ja koska kaikkien tällaisten laitosten olisi suoritettava tehtävänsä samantasoisesti ja terveen kilpailun edellytysten mukaisesti, sellaisille suoritustason arviointilaitoksille, jotka haluavat tässä asetuksessa tarkoitetuiksi ilmoitetuiksi laitoksiksi, olisi asetettava vaatimuksia. Lisäksi olisi säädettävä näitä laitoksia koskevan riittävän tiedon saannista ja niiden valvonnasta. (39) Jotta varmistetaan yhtenäinen laatutaso rakennusalan tuotteiden suoritustason vakauden arvioinnissa ja varmennuksessa, on myös tarpeen säätää vaatimuksista, joita sovelletaan viranomaisiin, jotka vastaavat näitä tehtäviä hoitavien laitosten ilmoittamisesta komissiolle ja muille jäsenvaltioille. (40) Suunnitellun toiminnan tavoitetta, joka on rakennusalan tuotteiden sisämarkkinoiden moitteettoman toiminnan saavuttaminen asettamalla yhdenmukaistettuja teknisiä eritelmiä, joilla ilmaistaan rakennusalan tuotteiden suoritustaso, ei voida riittävällä tavalla saavuttaa jäsenvaltioiden tasolla, vaan se voidaan toiminnan laajuus ja vaikutukset huomioon ottaen saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi. (41) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [11] mukaisesti. (42) Komissiolle pitäisi erityisesti antaa valtuudet vahvistaa edellytykset, joilla suoritustasoilmoitus voidaan asettaa saataville internetsivulle, määrittää sen kauden pituus, jonka aikana valmistajien, tuojien ja jakelijoiden on pidettävä tekniset asiakirjat ja suoritustasoilmoitus saatavilla, vahvistaa rakennusalan tuotteiden perusominaisuuksiin liittyvät suoritustasoluokat, vahvistaa ilmoitetun suoritustason vakauden arviointi- ja varmennusjärjestelmä, jota sovelletaan kuhunkin rakennusalan tuotteeseen tai tuoteryhmään, vahvistaa eurooppalaisen teknisen arvioinnin malli, vahvistaa menettelyt teknisestä arvioinnista vastaavien laitosten arvioimiseksi ja muuttaa liitteitä I–IV. Koska kyseiset toimenpiteet ovat yleisluonteisia ja niillä on tarkoitus muuttaa tämän asetuksen muita kuin olennaisia osia muun muassa täydentämällä sitä uusilla muilla kuin olennaisilla osilla, ne on hyväksyttävä päätöksen 1999/468/EY 5 a artiklassa tarkoitetun valvonnan käsittävän sääntelymenettelyn mukaisesti. (43) Koska tarvitaan tietty aika sen varmistamiseksi, että puitteet tämän asetuksen moitteetonta toimintaa varten ovat käytössä, sen soveltamista olisi lykättävä lukuun ottamatta säännöksiä, jotka koskevat teknisestä arvioinnista vastaavien laitosten, ilmoittamisesta vastaavien viranomaisten ja ilmoitettujen laitosten nimeämistä, teknisestä arvioinnista vastaavien laitosten organisaation perustamista sekä pysyvän komitean perustamista, OVAT ANTANEET TÄMÄN ASETUKSEN: I LUKU Yleiset säännökset 1 artikla Kohde Tässä asetuksessa säädetään rakennusalan tuotteisiin liittyvien perusominaisuuksien suoritustason ilmaisutavoista sekä CE-merkinnän käyttämisestä näissä tuotteissa. 2 artikla Määritelmät Tässä asetuksessa 1. ’rakennusalan tuotteilla’ tarkoitetaan tuotteita tai sarjoja, jotka valmistetaan ja saatetaan markkinoille käytettäviksi pysyvinä osina rakennuskohteissa tai niiden osissa niin, että tuotteen purkaminen heikentää rakennuskohteen suoritustasoa ja tuotteen purkaminen tai korvaaminen on rakennustoimintaa 2. ’rakennuskohteella’ tarkoitetaan sekä talon- että maa- ja vesirakennustöitä 3. ’perusominaisuuksilla’ tarkoitetaan rakennusalan tuotteen niitä ominaisuuksia, jotka liittyvät rakennuskohdetta koskeviin perusvaatimuksiin 4. ’yhdenmukaistetuilla teknisillä eritelmillä’ tarkoitetaan yhdenmukaistettuja standardeja ja eurooppalaisia arviointiasiakirjoja 5. ’asettamisella saataville markkinoilla’ tarkoitetaan rakennusalan tuotteen toimittamista yhteisön markkinoille liiketoiminnan yhteydessä jakelua tai käyttöä varten joko maksua vastaan tai maksutta 6. ’markkinoille saattamisella’ tarkoitetaan rakennusalan tuotteen asettamista ensimmäistä kertaa saataville yhteisön markkinoilla 7. ’valmistajalla’ tarkoitetaan luonnollista tai oikeushenkilöä, joka valmistaa tai valmistuttaa rakennusalan tuotetta omalla nimellään tai tavaramerkillään 8. ’jakelijalla’ tarkoitetaan toimitusketjuun kuuluvaa luonnollista tai oikeushenkilöä, ei kuitenkaan valmistajaa tai tuojaa, joka asettaa rakennusalan tuotteen saataville markkinoilla 9. ’tuojalla’ tarkoitetaan yhteisöön sijoittautunutta luonnollista tai oikeushenkilöä, joka saattaa kolmannesta maasta tuotavan rakennusalan tuotteen yhteisön markkinoille 10. ’talouden toimijoilla’ tarkoitetaan valmistajia, tuojia, jakelijoita ja valtuutettuja edustajia 11. ’valtuutetulla edustajalla’ tarkoitetaan yhteisöön sijoittautunutta luonnollista tai oikeushenkilöä, joka on saanut valmistajalta valtuutuksen toimia tämän puolesta erityisissä tehtävissä 12. ’yhdenmukaistetulla standardilla’ tarkoitetaan direktiivin 98/34/EY liitteessä I luetellun jonkin eurooppalaisen standardointielimen kyseisen direktiivin 6 artiklan mukaisesti komission esittämän pyynnön perusteella vahvistamaa standardia 13. ’eurooppalaisella arviointiasiakirjalla’ tarkoitetaan teknisestä arvioinnista vastaavien laitosten organisaation hyväksymää asiakirjaa 14. ’akkreditoinnilla’ tarkoitetaan samaa kuin sille asetuksessa (EY) N:o […] annetussa määritelmässä 15. ’markkinoilta poistamisella’ tarkoitetaan kaikkia toimenpiteitä, joiden tarkoituksena on estää toimitusketjussa olevan rakennusalan tuotteen asettaminen saataville markkinoilla 16. ’palautusmenettelyllä’ tarkoitetaan kaikkia toimenpiteitä, joiden tarkoituksena on saada markkinoille jo asetetut rakennusalan tuotteet takaisin 17. ’tuotetyypillä’ tarkoitetaan suoritustasoa rakennusalan tuotteessa, joka on tuotettu käyttäen tiettyä raaka-aineyhdistelmää tai muita elementtejä tietyssä tuotantoprosessissa 18. ’sisäisellä tuotannonvalvonnalla’ tarkoitetaan jatkuvaa tehtaan sisäistä tuotannonvalvontaa 19. ’mikroyrityksillä’ tarkoitetaan mikroyritysten sekä pienten ja keskisuurten yritysten määritelmästä 6 päivänä toukokuuta 2003 annetussa komission suosituksessa [12] määriteltyjä mikroyrityksiä 20. ’elinkaarella’ tarkoitetaan tuotteen peräkkäisiä ja toisiinsa liittyviä käyttöiän vaiheita raaka-aineen hankinnasta tai luonnonvaroista saamisesta loppusijoitukseen. 3 artikla Rakennuskohdetta koskevat perusvaatimukset ja tuotteen perusominaisuudet 1. Rakennusalan tuotteiden perusominaisuuksista säädetään rakennuskohteen perusvaatimuksiin liittyvissä yhdenmukaistetuissa teknisissä eritelmissä, jotka vahvistetaan liitteessä I. II LUKU suoritustasoilmoitus ja CE-merkintä 4 artikla Suoritustasoilmoituksen laatimista koskevat ehdot 1. Saattaessaan rakennusalan tuotteen markkinoille valmistajan tai tuojan on tehtävä suoritustasoilmoitus, jos seuraavat ehdot täyttyvät: a) rakennusalan tuote kuuluu yhdenmukaistetun standardin piiriin tai tuotteelle on annettu eurooppalainen tekninen arviointi ja b) siellä, missä valmistaja tai tuoja aikoo saattaa tuotteen markkinoille, on voimassa tuotteen perusominaisuuksiin liittyviä vaatimuksia. Valmistaja tai tuoja voi tehdä suoritustasoilmoituksen myös silloin, kun b alakohdassa tarkoitettuja vaatimuksia ei ole. 2. Edellä 1 kohdassa tarkoitetun suoritustasoilmoituksen on katettava vähintään ne perusominaisuudet, joiden osalta 1 kohdan b alakohdassa tarkoitettuja vaatimuksia on voimassa. 3. Jäsenvaltioiden on pidettävä valmistajan tai tuojan laatimaa suoritustasoilmoitusta tarkkana ja luotettavana. 5 artikla Suoritustasoilmoituksen sisältö 1. Suoritustasoilmoituksessa on ilmoitettava rakennusalan tuotteen perusominaisuuksiin liittyvä suoritustaso asianmukaisten yhdenmukaistettujen teknisten eritelmien mukaisesti. 2. Suoritustasoilmoituksessa on oltava seuraavat tiedot: a) tuotetyyppi, jota varten se on laadittu b) luettelo sen rakennusalan tuotteen perusominaisuuksista, jonka suoritustaso ilmoitetaan, sekä kyseisen suoritustason luokat c) sen yhdenmukaistetun standardin, eurooppalaisen arviointiasiakirjan tai teknisen erityisasiakirjan viitenumero, jota on käytetty kunkin perusominaisuuden arviointiin. 6 artikla Suoritustasoilmoituksen muoto 1. Suoritustasoilmoitus on toimitettava jokaisen tuotteen mukana, joka on asetettu saataville markkinoilla. Jos kuitenkin erä samaa tuotetta toimitetaan yhdelle käyttäjälle, siihen voidaan liittää vain yksi kappale suoritustasoilmoituksesta. 2. Suoritustasoilmoitus voidaan toimittaa sähköisesti vain vastaanottajan nimenomaisella suostumuksella. 3. Poiketen siitä, mitä 1 ja 2 kohdassa säädetään, suoritustasoilmoituksen sisältö voidaan asettaa saataville verkkosivulla komission vahvistamien edellytysten mukaisesti. Näistä toimenpiteistä, joiden tarkoituksena on muuttaa tämän asetuksen muita kuin keskeisiä osia sitä täydentämällä, päätetään 51 artiklan 2 kohdassa tarkoitettua valvonnan käsittävää sääntelymenettelyä noudattaen. 4. Suoritustasoilmoitus on laadittava käyttäen liitteessä III esitettyä mallia. 7 artikla CE-merkinnän käyttö 1. CE-merkintä on kiinnitettävä vain niihin rakennusalan tuotteisiin, joista valmistaja on laatinut suoritustasoilmoituksen 4, 5 ja 6 artiklan mukaisesti. Jos valmistaja ei ole laatinut suoritustasoilmoitusta 4, 5 ja 6 artiklan mukaisesti, CE-merkintää ei saa kiinnittää rakennusalan tuotteeseen. Kun rakennusalan tuotteeseen kiinnitetään tai on kiinnitetty CE-merkintä, valmistaja ottaa vastuun siitä, että tuote on ilmoitetun suoritustason mukainen. 2. CE-merkintä on ainoa merkintä, joka todistaa rakennusalan tuotteen olevan ilmoitetun suoritustason mukainen. Jäsenvaltiot eivät saa ottaa käyttöön kansallisia toimenpiteitä tai niiden on poistettava kaikki viittaukset muihin vaatimustenmukaisuusmerkintöihin kuin CE-merkintään. 3. Jäsenvaltiot eivät saa kieltää tai estää alueellaan tai vastuuseensa kuuluvilla aloilla CE-merkinnällä varustettujen rakennusalan tuotteiden asettamista saataville markkinoilla tai käyttämistä, jos käyttöä koskevat vaatimukset kyseisessä jäsenvaltiossa vastaavat ilmoitettua suoritustasoa. 4. Jäsenvaltioiden on varmistettava, että julkiset laitokset taikka monopoliasemansa tai julkisen palvelutehtävänsä nojalla julkisena yrityksenä tai julkisena laitoksena toimivat yksityiset elimet eivät kiellä tai estä CE-merkinnällä varustettujen rakennusalan tuotteiden käyttöä, jos käyttöä koskevat vaatimukset kyseisessä jäsenvaltiossa vastaavat ilmoitettua suoritustasoa. 8 artikla CE-merkinnän kiinnittämistä koskevat säännöt ja ehdot 1. CE-merkintään sovelletaan asetuksen (EY) N:o [...] 26 a artiklassa annettuja yleisiä periaatteita. 2. CE-merkintä on kiinnitettävä rakennusalan tuotteeseen tai sen arvokilpeen näkyvästi, helposti luettavasti ja pysyvästi. Jos tämä ei tuotteen luonteen vuoksi ole mahdollista tai perusteltua, se on kiinnitettävä pakkaukseen tai mukana oleviin asiakirjoihin. 3. CE-merkinnän perään on merkittävä kiinnitysvuoden kaksi viimeistä numeroa, valmistajan nimi tai tunnusmerkki, rakennusalan tuotteen yksilöllinen tunnistenumero sekä suoritustasoilmoituksen numero. 4. CE-merkintä on kiinnitettävä ennen rakennusalan tuotteen markkinoille saattamista. Siihen voidaan liittää kuvamerkki tai muuta tietoa, joka liittyy erityisriskiin tai -käyttöön. 9 artikla Tuoteyhteyspisteet Kunkin jäsenvaltion on varmistettava, että asetuksen (EY) N:o [...] mukaisesti perustetut tuoteyhteyspisteet tarjoavat tiedot myös teknisistä säännöistä tai säännöksistä, joita sovelletaan tietyn tyyppisen rakennusalan tuotteen rakennuskohteeseen liittämiseen, kokoamiseen tai asentamiseen kyseisen jäsenvaltion alueella. III LUKU Talouden toimijoiden velvollisuudet 10 artikla Valmistajien velvollisuudet 1. Valmistajien on laadittava vaaditut tekniset asiakirjat, joissa kuvataan kaikki asiaa koskevat tekijät, jotka liittyvät sovellettavaan ilmoitetun suoritustason todistamiseen. Valmistajien on laadittava suoritustasoilmoitus 4, 5 ja 6 artiklan mukaisesti ja kiinnitettävä CE-merkintä 7 ja 8 artiklan mukaisesti. 2. Valmistajien on säilytettävä tekniset asiakirjat ja suoritustasoilmoitus komission määrittämän kauden ajan kunkin rakennusalan tuoteryhmän osalta sen perusteella, mikä on tuotteen odotettu käyttöikä ja sen asema rakennuskohteessa. Näistä toimenpiteistä, joiden tarkoituksena on muuttaa tämän asetuksen muita kuin keskeisiä osia sitä täydentämällä, päätetään 51 artiklan 2 kohdassa tarkoitettua valvonnan käsittävää sääntelymenettelyä noudattaen. 3. Valmistajien on varmistettava, että käytössä on menettelyt, jotta sarjatuotannossa voidaan säilyttää ilmoitettu suoritustaso. Muutokset tuotetyypissä ja sovellettavissa yhdenmukaistetuissa teknisissä eritelmissä on otettava riittävällä tavalla huomioon. Valmistajien on aina tarvittaessa suoritettava näytteisiin perustuvia testejä kaupan pidetyille rakennusalan tuotteille ja tutkittava valitukset ja tarvittaessa pidettävä niistä kirjaa sekä tiedotettava jakelijoille tällaisesta valvonnasta. 4. Valmistajien on varmistettava, että heidän tuotteisiinsa on kiinnitetty tyyppi-, erä- tai sarjanumero tai muu merkintä, jonka ansiosta ne voidaan tunnistaa, tai jos tuotteen koko tai luonne ei tätä salli, että vaadittu tieto on esitetty pakkauksessa tai tuotteen mukana seuraavassa asiakirjassa. 5. Valmistajien on ilmoitettava nimensä, rekisteröity kauppanimensä tai tavaramerkkinsä sekä osoitteensa, josta heihin saa yhteyden, rakennusalan tuotteessa tai jos se ei ole mahdollista, tuotteen pakkauksessa tai tuotteen mukana seuraavassa asiakirjassa. 6. Valmistajien, jotka katsovat tai joilla on syytä uskoa, että rakennusalan tuote, jonka he ovat saattaneet markkinoille, ei ole ilmoitetun suoritustason mukainen, on ryhdyttävä välittömästi tarvittaviin korjaaviin toimenpiteisiin kyseisen tuotteen saattamiseksi vaatimusten mukaiseksi tai sen poistamiseksi markkinoilta ja palauttamiseksi loppukäyttäjiltä, jos se on tarpeen. Heidän on viipymättä tiedotettava asiasta niiden jäsenvaltioiden kansallisille viranomaisille, joissa he asettivat rakennusalan tuotteen saataville, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä. 7. Valmistajien on toimivaltaisten kansallisten viranomaisten perustellusta pyynnöstä annettava niille kaikki tiedot ja asiakirjat, jotka ovat tarpeen sen osoittamiseksi, että rakennusalan tuote on ilmoitetun suoritustason mukainen. Heidän on tehtävä kyseisten viranomaisten kanssa näiden pyynnöstä yhteistyötä toimissa, joilla pyritään välttämään heidän markkinoille saattamiensa rakennusalan tuotteiden aiheuttamat riskit. 11 artikla Valtuutetut edustajat 1. Valmistajat voivat nimittää kirjallisella toimeksiannolla valtuutetun edustajan. Teknisten asiakirjojen laatiminen ei saa kuulua osana valtuutetun edustajan toimeksiantoon. 2. Jos valmistaja on nimittänyt valtuutetun edustajan, tämän on suoritettava vähintään seuraavat tehtävät: a) pidettävä suoritustasoilmoitus ja tekniset asiakirjat kansallisten valvontaviranomaisten saatavilla 10 artiklan 2 kohdassa tarkoitetun ajan b) annettava pyynnöstä toimivaltaisille kansallisille viranomaisille kaikki tiedot ja asiakirjat, jotka ovat tarpeen sen osoittamiseksi, että tuote on ilmoitetun suoritustason mukainen c) tehtävä toimivaltaisten viranomaisten kanssa näiden pyynnöstä yhteistyötä toimissa, joilla pyritään välttämään edustajan toimeksiannon piiriin kuuluvien rakennusalan tuotteiden aiheuttamat riskit. 12 artikla Tuojien velvollisuudet 1. Kun tuojat saattavat rakennusalan tuotteen yhteisön markkinoille, heidän on toimittava asiaankuuluvaa huolellisuutta noudattaen tämän asetuksen vaatimusten suhteen. 2. Ennen rakennusalan tuotteen markkinoille saattamista tuojien on varmistettava, että valmistaja on arvioinut ja varmentanut ilmoitetun suoritustason vakauden. Tuojien on varmistettava, että valmistaja on laatinut 10 artiklan 1 kohdan ensimmäisessä alakohdassa tarkoitetut tekniset asiakirjat. Tuojien on laadittava suoritustasoilmoitus 4, 5 ja 6 artiklan mukaisesti. Heidän on myös varmistettava, että tuotteessa on vaadittu CE-merkintä, että sen mukana on vaaditut asiakirjat ja että valmistaja on noudattanut 10 artiklan 4 ja 5 kohdassa säädettyjä vaatimuksia. Jos tuoja katsoo tai hänellä on syytä uskoa, että rakennusalan tuote ei ole ilmoitetun suoritustason mukainen, hän ei saa saattaa rakennusalan tuotetta markkinoille ennen kuin se on mukaan liitetyn suoritustasoilmoituksen mukainen tai ennen kuin suoritustasoilmoitus on korjattu. 3. Tuojien on ilmoitettava nimensä, rekisteröity kauppanimensä tai tavaramerkkinsä sekä osoitteensa, josta heihin saa yhteyden, rakennusalan tuotteessa tai jos se ei ole mahdollista, tuotteen pakkauksessa tai tuotteen mukana seuraavassa asiakirjassa. 4. Tuojien on varmistettava, että kun rakennusalan tuote on niiden vastuulla, varastointi- tai kuljetusolot eivät vaaranna sen ilmoitetun suoritustason mukaisuutta. 5. Tuojien, jotka katsovat tai joilla on syytä uskoa, että rakennusalan tuote, jonka he ovat saattaneet markkinoille, ei ole ilmoitetun suoritustason mukainen, on ryhdyttävä välittömästi tarvittaviin korjaaviin toimenpiteisiin kyseisen tuotteen saattamiseksi vaatimusten mukaiseksi tai sen poistamiseksi markkinoilta ja palauttamiseksi loppukäyttäjiltä, jos se on tarpeen. Heidän on viipymättä tiedotettava asiasta niiden jäsenvaltioiden kansallisille viranomaisille, joissa he asettivat rakennusalan tuotteen saataville, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä. 6. Tuojien on pidettävä 10 artiklan 2 kohdassa tarkoitetun ajan suoritustasoilmoitus markkinavalvontaviranomaisten saatavilla ja varmistettava, että tekniset asiakirjat voidaan antaa pyynnöstä kyseisten viranomaisten saataville. 7. Tuojien on toimivaltaisten kansallisten viranomaisten perustellusta pyynnöstä annettava niille kaikki tiedot ja asiakirjat, jotka ovat tarpeen sen osoittamiseksi, että rakennusalan tuote on ilmoitetun suoritustason mukainen. Heidän on tehtävä kyseisten viranomaisten kanssa näiden pyynnöstä yhteistyötä toimissa, joilla pyritään välttämään heidän markkinoille saattamiensa rakennusalan tuotteiden aiheuttamat riskit. 13 artikla Jakelijoiden velvollisuudet 1. Kun jakelijat asettavat tuotteen saataville markkinoilla, heidän on toimittava asiaankuuluvaa huolellisuutta noudattaen tämän asetuksen vaatimusten suhteen. 2. Ennen rakennusalan tuotteen asettamista saataville markkinoilla jakelijoiden on varmistettava, että tuotteessa on vaadittu CE-merkintä ja siihen on liitetty tässä asetuksessa vaaditut asiakirjat sekä ohjeet ja turvallisuustiedot käyttäjien helposti ymmärtämällä kielellä siinä jäsenvaltiossa, jossa tuote on asetettu saataville markkinoilla, ja että valmistaja ja tuoja ovat noudattaneet 10 artiklan 4 ja 5 kohdassa sekä 12 artiklan 3 kohdassa säädettyjä vaatimuksia. Jos jakelija katsoo tai hänellä on syytä uskoa, että rakennusalan tuote ei ole ilmoitetun suoritustason mukainen, hän saa asettaa rakennusalan tuotteen saataville markkinoilla vasta kun se on mukaan liitetyn suoritustasoilmoituksen mukainen tai kun suoritustasoilmoitus on korjattu. Jakelijan on ilmoitettava valmistajalle tai tuojalle sekä markkinavalvontaviranomaisille, jos tuote aiheuttaa riskin. 3. Jakelijoiden on varmistettava, että kun rakennusalan tuote on niiden vastuulla, varastointi- tai kuljetusolot eivät vaaranna sen ilmoitetun suoritustason mukaisuutta. 4. Jakelijoiden, jotka katsovat tai joilla on syytä uskoa, että rakennusalan tuote, jonka he ovat asettaneet saataville markkinoilla, ei ole ilmoitetun suoritustason mukainen, on ryhdyttävä välittömästi tarvittaviin korjaaviin toimenpiteisiin kyseisen tuotteen saattamiseksi vaatimusten mukaiseksi tai sen poistamiseksi markkinoilta ja palauttamiseksi loppukäyttäjiltä, jos se on tarpeen. Heidän on viipymättä tiedotettava asiasta niiden jäsenvaltioiden kansallisille viranomaisille, joissa he asettivat tuotteen saataville, ja ilmoitettava yksityiskohtaiset tiedot erityisesti vaatimustenvastaisuudesta ja toteutetuista korjaavista toimenpiteistä. 5. Jakelijoiden on toimivaltaisten kansallisten viranomaisten perustellusta pyynnöstä annettava niille kaikki tiedot ja asiakirjat, jotka ovat tarpeen sen osoittamiseksi, että rakennusalan tuote on ilmoitetun suoritustason mukainen. Heidän on tehtävä kyseisten viranomaisten kanssa näiden pyynnöstä yhteistyötä toimissa, joilla pyritään välttämään heidän markkinoilla saataville asettamiensa rakennusalan tuotteiden aiheuttamat riskit. 14 artikla Tapaukset, joissa valmistajien velvollisuuksia sovelletaan tuojiin ja jakelijoihin Tuojaa tai jakelijaa pidetään tässä asetuksessa tarkoitettuna valmistajana, kun hän asettaa tuotteen markkinoille nimellään tai tuotemerkillään tai muuttaa markkinoille jo saatettua rakennusalan tuotetta niin, että se saattaa vaikuttaa ilmoitetun suoritustason mukaisuuteen, minkä vuoksi häneen sovelletaan 10 artiklan mukaisia valmistajan velvollisuuksia. 15 artikla Talouden toimijoiden tunnistetiedot Talouden toimijoiden on pystyttävä pyynnöstä esittämään 10 artiklan 2 kohdassa tarkoitetun ajan seuraavien toimijoiden tunnistetiedot markkinavalvontaviranomaisille: a) kaikki talouden toimijat, jotka ovat toimittaneet heille tuotetta b) kaikki talouden toimijat, joille he ovat toimittaneet tuotetta. IV LUKU Yhdenmukaistetut tekniset eritelmät 16 artikla Yhdenmukaistetut standardit 1. Direktiivin 98/34/EY liitteessä I luetellut eurooppalaiset standardointielimet vahvistavat yhdenmukaistetut standardit kyseisen direktiivin 6 artiklan mukaisesti komission esittämän toimeksiannon perusteella. 2. Yhdenmukaistetuissa standardeissa on esitettävä menetelmät ja kriteerit, joilla arvioidaan rakennusalan tuotteiden perusominaisuuksien suoritustaso. Yhdenmukaistetuissa standardeissa on tarpeen mukaan esitettävä menetelmiä, jotka ovat vähemmän työläitä kuin testaus ja joilla arvioidaan rakennusalan tuotteiden perusominaisuuksien suoritustaso. 3. Eurooppalaiset standardointielimet määrittävät yhdenmukaistetuissa standardeissa sovellettavan sisäisen tuotannonvalvonnan, jossa otetaan huomioon kyseessä olevan rakennusalan tuotteen valmistusprosessin erityisedellytykset. 4. Komissio arvioi, ovatko eurooppalaisten standardointielinten laatimat yhdenmukaistetut standardit asianomaisen toimeksiannon mukaiset. Komissio julkaisee Euroopan unionin virallisessa lehdessä viiteluettelon yhdenmukaistetuista standardeista, jotka ovat asianomaisten toimeksiantojen mukaiset, ja vahvistaa näiden standardien soveltamispäivämäärät. Komissio julkaisee luetteloon tehtävät päivitykset. 17 artikla Virallinen vastalause yhdenmukaistettuja standardeja vastaan 1. Jos jäsenvaltio tai komissio katsoo, että yhdenmukaistettu standardi ei täysin täytä asiaankuuluvassa toimeksiannossa esitettyjä vaatimuksia, komissio tai asianomainen jäsenvaltio antaa asian direktiivin 98/34/EY 5 artiklassa perustetun komitean käsiteltäväksi ja esittää perustelunsa. Komitea antaa lausuntonsa viipymättä kuultuaan asianomaisia eurooppalaisia standardointielimiä. 2. Komissio voi komitean lausunnon perusteella päättää, että viittaus tai viitetieto kyseiseen yhdenmukaistettuun standardiin julkaistaan, ettei sitä julkaista, että se julkaistaan varauksin, että se säilytetään ennallaan tai rajoituksin Euroopan unionin virallisessa lehdessä tai että se poistetaan Euroopan unionin virallisesta lehdestä. 3. Komissio ilmoittaa asiasta asianomaiselle eurooppalaiselle standardointielimelle ja tarvittaessa pyytää kyseisten yhdenmukaistettujen standardien tai yhdenmukaistettujen teknisten eritelmien tarkistusta. 18 [17] artikla Suoritustasoluokat 1. Komissio voi vahvistaa rakennusalan tuotteiden perusominaisuuksiin liittyviä suoritustasoluokkia. Näistä toimenpiteistä, joiden tarkoituksena on muuttaa tämän asetuksen muita kuin keskeisiä osia sitä täydentämällä, päätetään 51 artiklan 2 kohdassa tarkoitettua valvonnan käsittävää sääntelymenettelyä noudattaen. 2. Jos komissio ei ole vahvistanut rakennusalan tuotteiden perusominaisuuksiin liittyviä suoritustasoluokkia, eurooppalaiset standardointielimet voivat vahvistaa niitä yhdenmukaistetuissa standardeissa. Jos komissio on vahvistanut rakennusalan tuotteiden perusominaisuuksiin liittyviä suoritustasoluokkia, eurooppalaisten standardointielinten on käytettävä näitä luokkia yhdenmukaistetuissa standardeissa. 3. Eurooppalaiset standardointielimet voivat esittää yhdenmukaistetuissa teknisissä eritelmissä edellytyksiä, joiden mukaisesti tuotteen voidaan katsoa täyttävän tietyn suoritustasoluokan ilman testausta tai ilman lisätestausta. 4. Jäsenvaltiot voivat määrittää rakennusalan tuotteen perusominaisuuksiin liittyvät suoritustasoluokat ainoastaan eurooppalaisten standardointielinten yhdenmukaistetuissa standardeissa vahvistettujen tai komission vahvistamien luokittelujärjestelmien mukaisesti. 19 [18] artikla Suoritustason vakauden arviointi ja varmentaminen 1. Rakennusalan tuotteiden perusominaisuuksiin liittyvä ilmoitetun suoritustason vakaus on arvioitava ja varmennettava jonkin liitteessä V esitetyn järjestelmän mukaisesti. 2. Komissio vahvistaa, mitä järjestelmää sovelletaan tiettyyn rakennusalan tuotteeseen tai tuoteryhmään, seuraavien perusteiden mukaisesti: a) tuotteen aseman merkitys rakennuskohteen perusvaatimukset huomioon ottaen b) tuotteen luonne c) rakennusalan tuotteen perusominaisuuksien vaihtelun vaikutus sen käyttöiän aikana d) tuotteen valmistuksen virheherkkyys. Komissio valitsee kussakin tapauksessa vähiten työlään järjestelmän ottaen huomioon turvallisuusnäkökohdat. Näistä toimenpiteistä, joiden tarkoituksena on muuttaa tämän asetuksen muita kuin keskeisiä osia sitä täydentämällä, päätetään 51 artiklan 2 kohdassa tarkoitettua valvonnan käsittävää sääntelymenettelyä noudattaen. 3. Näin määritetty järjestelmä ilmoitetaan yhdenmukaistettuja standardeja koskevissa toimeksiannoissa ja yhdenmukaistetuissa teknisissä eritelmissä. 20 [19] artikla Eurooppalainen arviointiasiakirja 1. Eurooppalaisen arviointiasiakirjan hyväksyy 25 artiklan 1 kohdassa tarkoitettu teknisestä arvioinnista vastaavien laitosten organisaatio saatuaan pyynnön valmistajalta tai tuojalta eurooppalaisen teknisen arvioinnin tekemiseen liitteessä II vahvistetun menettelyn mukaisesti. 2. Jäljempänä 25 artiklan 1 kohdassa tarkoitetun teknisestä arvioinnista vastaavien laitosten organisaation on esitettävä eurooppalaisessa arviointiasiakirjassa menetelmät ja perusteet suoritustason arvioimiseksi rakennusalan tuotteen niiden perusominaisuuksien osalta, jotka liittyvät valmistajan tarkoittamaan käyttöön. 3. Jäljempänä 25 artiklan 1 kohdassa tarkoitetun teknisestä arvioinnista vastaavien laitosten organisaation on määritettävä eurooppalaisessa arviointiasiakirjassa sisäinen tuotannonvalvonta, jota on sovellettava, ottaen huomioon kyseisen rakennusalan tuotteen valmistusprosessin erityisedellytykset. 21 [20] artikla Eurooppalainen tekninen arviointi 1. Teknisestä arvioinnista vastaava laitos antaa eurooppalaisen teknisen arvioinnin rakennusalan tuotteelle valmistajan tai tuojan pyynnöstä eurooppalaisen arviointiasiakirjan perusteella liitteessä II esitetyn menettelyn mukaisesti. 2. Komissio vahvistaa eurooppalaisen teknisen arvioinnin mallin. Näistä toimenpiteistä, joiden tarkoituksena on muuttaa tämän asetuksen muita kuin keskeisiä osia sitä täydentämällä, päätetään 51 artiklan 2 kohdassa tarkoitettua valvonnan käsittävää sääntelymenettelyä noudattaen. V LUKU Teknisestä arvioinnista vastaavat laitokset 22 [21] artikla Teknisestä arvioinnista vastaavien laitosten nimeäminen 1. Jäsenvaltiot voivat nimetä teknisestä arvioinnista vastaavia laitoksia liitteessä VI olevassa taulukossa 1 luetelluilla tuotealoilla. Jäsenvaltioiden, jotka ovat nimenneet teknisestä arvioinnista vastaavan laitoksen, on ilmoitettava muille jäsenvaltioille ja komissiolle kyseisen laitoksen nimi, osoite ja tuotealat, joita varten laitos on nimetty. 2. Komissio julkaisee teknisestä arvioinnista vastaavista laitoksista luettelon, jossa ilmoitetaan tuotealat, joita varten ne on nimetty. Komissio julkaisee luetteloon tehtävät päivitykset. 23 [22] artikla Teknisestä arvioinnista vastaavia laitoksia koskevat vaatimukset 1. Teknisestä arvioinnista vastaavan laitoksen on täytettävä liitteessä IV olevassa taulukossa 2 esitetyt vaatimukset. 2. Jos teknisestä arvioinnista vastaava laitos ei enää täytä 1 kohdassa tarkoitettuja vaatimuksia, jäsenvaltion on peruutettava kyseisen laitoksen nimeäminen. 3. Jäsenvaltioiden on tiedotettava komissiolle ja muille jäsenvaltioille kansallisista menettelyistään, jotka koskevat teknisestä arvioinnista vastaavien laitosten arviointia, niiden toiminnan valvonnasta sekä mahdollisista muutoksista näihin tietoihin. Komissio saattaa kyseiset tiedot julkisiksi. 24 [23] artikla Teknisestä arvioinnista vastaavien laitosten arviointi 1. Teknisestä arvioinnista vastaavien laitosten on varmennettava, täyttävätkö muut teknisestä arvioinnista vastaavat laitokset liitteessä IV olevassa taulukossa 2 esitetyt perusteet. Arvioinnin järjestää 25 artiklan 1 kohdassa tarkoitettu organisaatio, ja se tehdään joka neljäs vuosi liitteessä IV olevassa taulukossa luetelluilla tuotealoilla, joita varten teknisestä arvioinnista vastaavat laitokset on nimetty. 2. Komissio vahvistaa menettelyt arvioinnin tekemiseksi, mukaan lukien arvioinnin tuloksena tehtyjä päätöksiä koskevat asianmukaiset muutoksenhakumenettelyt. Näistä toimenpiteistä, joiden tarkoituksena on muuttaa tämän asetuksen muita kuin keskeisiä osia sitä täydentämällä, päätetään 51 artiklan 2 kohdassa tarkoitettua valvonnan käsittävää sääntelymenettelyä noudattaen. Teknisestä arvioinnista vastaavan laitoksen arviointia ei voi tehdä teknisestä arvioinnista vastaava laitos samasta jäsenvaltiosta. 3. Jäljempänä 25 artiklan 1 kohdassa tarkoitetun organisaation on ilmoitettava teknisestä arvioinnista vastaavien laitosten arviointien tuloksista kaikille jäsenvaltioille ja komissiolle. Komissio seuraa yhteistyössä jäsenvaltioiden kanssa teknisestä arvioinnista vastaavien laitosten arviointia koskevien sääntöjen noudattamista ja arvioinnin moitteetonta toimintaa. 25 [24] artikla Teknisestä arvioinnista vastaavien laitosten koordinointi 1. Teknisestä arvioinnista vastaavien laitosten on perustettava teknistä arviointia varten organisaatio, jäljempänä ’teknisestä arvioinnista vastaavien laitosten organisaatio’. 2. Teknisestä arvioinnista vastaavien laitosten organisaation tehtävänä on a) koordinoida 19 artiklassa ja liitteessä II säädettyjen sääntöjen ja menettelyiden soveltamista ja tarjota tukea tavoitteen saavuttamiseksi b) tiedottaa komissiolle kahdesti vuodessa teknisten arviointiasiakirjojen laatimiseen liittyvistä kysymyksistä ja 19 artiklassa ja liitteessä II tarkoitettujen sääntöjen ja menettelyjen tulkintaan liittyvistä näkökohdista c) hyväksyä eurooppalaisia arviointiasiakirjoja d) organisoida teknisestä arvioinnista vastaavien laitosten arvioinnit e) varmistaa teknisestä arvioinnista vastaavien laitosten koordinointi. 3. Komissio voi antaa tukea teknisestä arvioinnista vastaavien laitosten organisaatiolle suorittamalla 2 kohdan e alakohdassa tarkoitettuja tehtäviä. Tätä varten komissio voi tehdä kumppanuuspuitesopimuksen teknisestä arvioinnista vastaavien laitosten organisaation kanssa. 4. Jäsenvaltioiden on varmistettava, että teknisestä arvioinnista vastaavat laitokset osallistuvat teknisestä arvioinnista vastaavien laitosten organisaation taloudellisiin ja henkilöresursseihin. VI LUKU YKSINKERTAISTETUT MENETTELYT 26 [25] artikla Teknisten erityisasiakirjojen käyttö 1. Kun valmistaja määrittää tuotetyypin, hän voi korvata tyyppitestauksen tai tyyppilaskennan teknisellä erityisasiakirjalla, jolla osoitetaan, että a) valmistajan markkinoille saattaman rakennusalan tuotteen katsotaan yhden tai useamman perusominaisuuden osalta saavuttavan tietyn suoritustasoluokan ilman testausta tai laskentaa tai ilman lisätestausta tai -laskentaa asiaankuuluvassa yhdenmukaistetussa teknisessä eritelmässä tai komission päätöksessä vahvistetuin edellytyksin b) valmistajan markkinoille saattama rakennusalan tuote on samaa tuotetyyppiä toisen rakennusalan tuotteen kanssa, jonka toinen valmistaja on valmistanut ja joka on jo testattu asiaankuuluvan yhdenmukaistetun teknisen eritelmän mukaisesti; jos nämä edellytykset täyttyvät, valmistajalla on oikeus ilmoittaa suoritustason vastaavan tämän toisen tuotteen kaikkia testituloksia tai osaa niistä c) valmistajan markkinoille saattama rakennusalan tuote on komponenteista tehty järjestelmä, jonka valmistaja kokoaa noudattaen saamiaan tarkkoja ohjeita järjestelmän tai sen komponenttien toimittajalta, joka on jo testannut järjestelmän tai sen komponentin yhden tai useamman perusominaisuuden osalta asiaankuuluvan yhdenmukaistetun teknisen eritelmän mukaisesti; jos nämä edellytykset täyttyvät, valmistajalla on oikeus ilmoittaa suoritustason vastaavan hänelle toimitetun järjestelmän tai komponentin kaikkia testituloksia tai osaa niistä. Valmistaja voi käyttää toisen valmistajan saamia testituloksia vain saatuaan luvan kyseiseltä valmistajalta, joka on edelleen vastuussa testitulosten tarkkuudesta, luotettavuudesta ja vakaudesta. 2. Jos 1 kohdassa tarkoitettu rakennusalan tuote kuuluu sellaiseen rakennusalan tuotteiden ryhmään, jonka osalta sovellettava suoritustason vakauden arviointi- ja varmennusjärjestelmä on liitteessä V vahvistettu järjestelmä 1 tai 2, liitteessä V tarkoitetun asianmukaisen sertifiointielimen on varmennettava tekninen asiakirja. 27 [26] artikla Teknisten erityisasiakirjojen käyttö mikroyrityksissä 1. Mikroyritykset voivat korvata rakennusalan tuotteisiin sovellettavan suoritustason vakauden arviointijärjestelmän teknisellä erityisasiakirjalla. Teknisessä erityisasiakirjassa on osoitettava, että rakennusalan tuote on sovellettavien vaatimusten mukainen. 2. Jos rakennusalan tuote kuuluu sellaiseen rakennusalan tuotteiden ryhmään, jonka osalta sovellettava suoritustason vakauden arviointi- ja varmennusjärjestelmä on liitteessä V vahvistettu järjestelmä 1 tai 2, liitteessä V tarkoitetun asianmukaisen sertifiointielimen on varmennettava tekninen asiakirja. 28 [27] artikla Teknisen erityisasiakirjan käyttö yksittäin valmistetuissa tuotteissa 1. Erityistilauksen perusteella muutoin kuin teollisessa tuotantoprosessissa suunnitellun ja valmistetun sekä yhteen yksittäiseen rakennuskohteeseen asennetun rakennusalan tuotteen osalta valmistaja voi korvata sovellettavan suoritustason arviointijärjestelmän teknisellä erityisasiakirjalla, jossa osoitetaan, että tuote on sovellettavien vaatimusten mukainen. 2. Jos rakennusalan tuote kuuluu sellaiseen rakennusalan tuotteiden ryhmään, jonka osalta sovellettava suoritustason vakauden arviointi- ja varmennusjärjestelmä on liitteessä V vahvistettu järjestelmä 1 tai 2, liitteessä V tarkoitetun asianmukaisen sertifiointielimen on varmennettava tekninen asiakirja. VII LUKU Ilmoittamisesta vastaavat viranomaiset ja ilmoitetut laitokset 29 [28] artikla Ilmoittaminen Jäsenvaltioiden on ilmoitettava komissiolle ja muille jäsenvaltioille laitokset, joille on annettu lupa suorittaa kolmansien osapuolten tehtäviä suoritustason vakauden arviointi- ja varmennusprosessissa tämän asetuksen mukaisesti. 30 [29] artikla Ilmoittamisesta vastaavat viranomaiset 1. Jäsenvaltioiden on nimettävä ilmoittamisesta vastaava viranomainen, jonka vastuulla on perustaa ja toteuttaa tarvittavat menettelyt, jotka liittyvät niiden laitosten arviointiin ja ilmoittamiseen, joille on annettu lupa suorittaa kolmansien osapuolten tehtäviä tässä asetuksessa tarkoitetussa ilmoitetun suoritustason vakauden arviointi- ja varmennusprosessissa, sekä ilmoitettujen laitosten valvontaan, mukaan luettuna 33 artiklan säännösten noudattaminen. 2. Jos ilmoittaminen perustuu akkreditointitodistukseen, jäsenvaltiot voivat päättää, että 1 kohdassa tarkoitetun arvioinnin ja valvonnan suorittavat kansalliset akkreditointielimet siten kuin asetuksessa (EY) N:o […] tarkoitetaan ja sen mukaisesti. 3. Jos ilmoittamisesta vastaava viranomainen delegoi tai antaa alihankintaan tai muulla tavoin tehtäväksi 1 kohdassa tarkoitetun arvioinnin, ilmoittamisen tai valvonnan elimelle, joka ei ole valtiollinen yksikkö, on kyseisen elimen, jolle asia delegoidaan tai annetaan alihankintaan tai muulla tavoin tehtäväksi, oltava oikeushenkilö, ja sen on noudatettava 30 artiklassa säädettyjä vaatimuksia soveltuvin osin. Lisäksi tällaisella elimellä on oltava järjestelyt toiminnastaan syntyvien vastuiden kattamiseksi. 4. Ilmoittamisesta vastaavan viranomaisen on otettava täysi vastuu sellaisen elimen suorittamista tehtävistä, jolle asia delegoidaan tai annetaan muulla tavoin tehtäväksi. 31 [30] artikla Ilmoittamisesta vastaavia viranomaisia koskevat vaatimukset 1. Ilmoittamisesta vastaavan viranomaisen on oltava sillä tavoin perustettu, ettei synny eturistiriitaa ilmoitettujen laitosten kanssa. 2. Ilmoittamisesta vastaavan viranomaisen on oltava organisaatioltaan ja toiminnaltaan sellainen, että sen toimien objektiivisuus ja puolueettomuus on turvattu. 3. Ilmoittamisesta vastaavan viranomaisen organisaation on oltava sellainen, että kunkin päätöksen, joka koskee suoritustason arviointilaitoksen ilmoittamista, tekevät muut pätevät henkilöt kuin ne, jotka suorittivat arvioinnin. 4. Ilmoittamisesta vastaava viranomainen ei saa tarjota eikä suorittaa mitään toimintoja, joita ilmoitetut laitokset suorittavat, eikä konsultointipalveluja kaupallisin tai kilpailullisin perustein. 5. Ilmoittamisesta vastaavan viranomaisen on turvattava saatujen tietojen luottamuksellisuus. 6. Ilmoittamisesta vastaavalla viranomaisella on oltava käytössään riittävä määrä pätevää henkilöstöä tehtäviensä asianmukaista hoitamista varten. 32 [31] artikla Ilmoittamisesta vastaavia viranomaisia koskeva tiedotusvelvollisuus Jäsenvaltioiden on tiedotettava komissiolle ja muille jäsenvaltioille kansallisista menettelyistään, jotka koskevat suoritustason arviointilaitosten arviointia ja ilmoittamista sekä ilmoitettujen laitosten valvontaa, sekä mahdollisista muutoksista näihin tietoihin. Komissio saattaa kyseiset tiedot julkisiksi. 33 [32] artikla Ilmoitettuja laitoksia koskevat vaatimukset 1. Ilmoittamista varten suoritustason arviointilaitoksen on täytettävä tämän artiklan 2–11 kohdassa esitetyt vaatimukset. 2. Suoritustason arviointilaitoksen on oltava perustettu kansallisen lainsäädännön mukaisesti ja sen on oltava oikeushenkilö. 3. Suoritustason arviointilaitoksen on oltava arvioimastaan organisaatiosta tai rakennusalan tuotteesta riippumaton kolmas taho. Laitosta, joka kuuluu sellaisia yrityksiä edustavaan toimialajärjestöön tai ammatilliseen liittoon, jotka ovat mukana laitoksen arvioimien rakennusalan tuotteiden suunnittelussa, valmistuksessa, toimittamisessa, asentamisessa, käytössä tai ylläpidossa, voidaan pitää tällaisena laitoksena edellyttäen, että sen riippumattomuus ja eturistiriitojen puute osoitetaan. 4. Suoritustason arviointilaitos, sen ylin johto ja suoritustason vakauden arviointi- ja varmennusprosessissa kolmansien osapuolten tehtävien suorittamisesta vastaava henkilöstö eivät saa olla arvioimiensa rakennusalan tuotteiden suunnittelija, valmistaja, toimittaja, asentaja, ostaja, omistaja, käyttäjä tai ylläpitäjä eikä minkään tällaisen osapuolen valtuutettu edustaja. Tämä ei sulje pois mahdollisuutta käyttää arvioituja tuotteita, jotka ovat välttämättömiä ilmoitetun laitoksen toiminnalle, tai käyttää tuotteita henkilökohtaisiin tarkoituksiin. Nämä tahot eivät myöskään saa olla suoranaisesti mukana näiden rakennusalan tuotteiden suunnittelussa, valmistuksessa tai rakentamisessa, kaupan pitämisessä, asentamisessa, käytössä tai ylläpidossa eivätkä edustaa näissä toiminnoissa mukana olevia osapuolia. Ne eivät saa olla osallisena toiminnassa, joka voi vaikuttaa niiden arvioinnin puolueettomuuteen tai niiden luotettavuuteen tehtävissä, joita varten ne on ilmoitettu. Ilmoitetun laitoksen on varmistettava, että sen tytäryhtiöiden tai alihankkijoiden toimet eivät vaikuta sen suorittamien arviointi- ja/tai varmennustoimien luottamuksellisuuteen, objektiivisuuteen ja puolueettomuuteen. 5. Ilmoitetun laitoksen ja sen henkilöstön on suoritettava ilmoitetun suoritustason vakauden arviointi- ja varmennusprosessissa kolmansien osapuolten tehtävät mahdollisimman suurta ammatillista luotettavuutta ja kyseisellä erityisalalla vaadittavaa teknistä pätevyyttä noudattaen ja oltava vapaat kaikesta, erityisesti taloudellisesta, painostuksesta ja houkuttelusta, joka saattaisi vaikuttaa niiden arviointi- ja/tai varmennustoimien tuloksiin, erityisesti niiden henkilöiden tai henkilöryhmien taholta, joille näiden toimien tuloksilla on merkitystä. 6. Ilmoitetun laitoksen on pystyttävä suorittamaan ilmoitetun suoritustason vakauden arviointi- ja varmennusprosessissa kaikki kolmansien osapuolten tehtävät, jotka on osoitettu tällaiselle laitokselle tämän asetuksen liitteen V mukaisesti ja joita varten se on ilmoitettu, riippumatta siitä, suorittaako ilmoitettu laitos tehtävät itse vai suoritetaanko ne sen puolesta ja sen vastuulla. Ilmoitetulla laitoksella on oltava kaikkina aikoina ja kunkin ilmoitetun suoritustason vakauden arviointi- ja varmennusjärjestelmän ja kunkin rakennustuotteen tyypin tai luokan, kaikkien ominaisuuksien ja tehtävien osalta, joita varten se on ilmoitettu, käytettävissään a) tarvittava henkilöstö, jolla on tekninen tietämys sekä riittävä ja soveltuva kokemus, jotta se pystyy suorittamaan kolmansien osapuolten tehtävät suoritustason vakauden arviointi- ja varmennusprosessissa b) tarvittava menettelyjen kuvaus, jonka mukaan suoritustason arviointi tehdään ja jolla varmistetaan näiden menettelyjen avoimuus ja kyky toistaa ne; sillä on oltava käytössä asianmukaiset toimintatavat ja menettelyt, joilla erotetaan toisistaan ilmoitetun laitoksen ominaisuudessa suoritetut tehtävät ja muut tehtävät c) tarvittavat menettelyt tehtävien suorittamiseksi ottaen huomioon yritysten koko, toimiala ja rakenne, kyseisen tuotteen teknisten ominaisuuksien monimutkaisuus sekä massa- tai sarjatuotantona tapahtuva tuotantoprosessi. Sillä on oltava käytössään tarvittavat keinot niiden teknisten ja hallinnollisten tehtävien asianmukaiseen suorittamiseen, joita varten se on ilmoitettu, ja mahdollisuus käyttää kaikkia tarvittavia laitteita tai välineitä. 7. Näiden tehtävien, joita varten laitos on ilmoitettu, hoitamisesta vastaavalla henkilöstöllä on oltava a) vankka tekninen ja ammatillinen koulutus, joka kattaa kaikki kolmansien osapuolten tehtävät ilmoitetun suoritustason vakauden arviointi- ja varmennusprosessissa sillä soveltamisalalla, jota varten laitos on ilmoitettu b) riittävät tiedot suoritettavia arviointeja ja varmennuksia koskevista vaatimuksista ja riittävä pätevyys tällaisten toimien suorittamiseen c) asianmukaiset tiedot ja ymmärrys sovellettavista yhdenmukaistetuista standardeista ja asiaankuuluvista asetuksen säännöksistä d) kyky laatia todistuksia, asiakirjoja ja selostuksia, joilla osoitetaan, että arvioinnit ja varmennukset on suoritettu. 8. Ilmoitetun laitoksen, sen ylimmän johdon ja arviointihenkilöstön puolueettomuus on taattava. Ilmoitetun laitoksen ylimmän johdon ja arviointihenkilöstön palkka ei saa olla riippuvainen suoritettujen arviointien määrästä eikä arviointien tuloksista. 9. Ilmoitetun laitoksen on otettava vastuuvakuutus, jollei tällainen vastuu kuulu valtiolle kansallisen lainsäädännön perusteella tai jollei jäsenvaltio itse ole välittömästi vastuussa suoritetusta arvioinnista ja/tai varmennuksesta. 10. Ilmoitetun laitoksen henkilökunnalla on vaitiolovelvollisuus kaiken sen suhteen, mitä he saavat tietoonsa suorittaessaan V liitteen mukaisia tehtäviään, paitsi sen valtion toimivaltaisiin viranomaisiin nähden, jossa he toimivat. Omistusoikeudet on suojattava. 11. Ilmoitetun laitoksen on osallistuttava asiaankuuluviin standardointitoimiin ja tämän asetuksen nojalla perustetun ilmoitettujen laitosten koordinointiryhmän toimiin tai varmistettava, että sen arviointihenkilöstö saa niistä tiedon, ja sovellettava yleisinä ohjeina kyseisen ryhmän työn tuloksena saatuja hallinnollisia päätöksiä ja asiakirjoja. 34 artikla Vaatimustenmukaisuusolettama Jos suoritustason arviointilaitos voi osoittaa olevansa yhdenmukaistetuissa standardeissa tai niiden osissa, joiden viitetiedot on julkaistu Euroopan unionin virallisessa lehdessä, vahvistettujen edellytysten mukainen, sen oletetaan täyttävän 33 artiklassa esitetyt vaatimukset, mikäli sovellettavat yhdenmukaistetut standardit kattavat nämä vaatimukset. 35 [33] artikla Ilmoitettujen laitosten tytäryhtiöt ja alihankinta 1. Jos ilmoitettu laitos antaa alihankintaan tietyt suoritustason vakauden arviointi- ja varmennusprosessiin liittyvät kolmansien osapuolten tehtävät tai käyttää tytäryhtiötä, sen on varmistettava, että alihankkija tai tytäryhtiö täyttää 33 artiklassa esitetyt vaatimukset, ja tiedotettava asiasta ilmoittamisesta vastaavalle viranomaiselle. 2. Ilmoitetun laitoksen on otettava täysi vastuu alihankkijoiden tai tytäryhtiöiden suorittamista tehtävistä riippumatta siitä, mihin ne ovat sijoittautuneet. 3. Toimia voidaan antaa alihankintaan tai teettää tytäryhtiöllä ainoastaan, jos siitä on sovittu asiakkaan kanssa. 4. Ilmoitetun laitoksen on pidettävä kansallisten viranomaisten saatavilla asiakirjat, jotka koskevat alihankkijan tai tytäryhtiön pätevyyden arviointia sekä työtä, jonka alihankkija tai tytäryhtiö on suorittanut liitteen V mukaisesti. 36 [34] artikla Valvotut testit 1. Jos se on perusteltua teknisistä, taloudellisista tai logistisista syistä, ilmoitettu laitos voi päättää tehdä liitteessä V tarkoitetut testit tai teettää tällaiset testit valvonnassaan joko tuotantolaitoksessa käyttäen valmistajan oman laboratorion testauslaitteita tai valmistajan ennakkosuostumuksella yksityisessä tai julkisessa laboratoriossa käyttäen kyseisen laboratorion testauslaitteita. 2. Ennen testien tekemistä ilmoitetun laitoksen on tarkistettava, onko testauslaitteissa asianmukainen kalibrointijärjestelmä ja onko järjestelmä toimiva. 37 [35] artikla Ilmoittamista koskeva hakemus 1. Laitoksen, joka haluaa saada luvan suorittaa kolmansien osapuolten tehtäviä suoritustason vakauden arviointi- ja varmennusprosessissa, on toimitettava ilmoittamista koskeva hakemus sen jäsenvaltion ilmoittamisesta vastaavalle viranomaiselle, johon se on sijoittautunut. 2. Hakemukseen on liitettävä kuvaus suoritettavista tehtävistä ja arviointi- ja/tai varmennusmenettelyistä, joiden osalta laitos katsoo olevansa pätevä, sekä mahdollinen akkreditointitodistus, jonka asetuksessa (EY) N:o […] tarkoitettu kansallinen akkreditointielin on antanut ja jossa todistetaan, että laitos täyttää 33 artiklassa säädetyt vaatimukset. 3. Jos asianomainen laitos ei voi toimittaa akkreditointitodistusta, sen on toimitettava ilmoittamisesta vastaavalle viranomaiselle kaikki tarpeelliset asiakirjatodisteet, joiden avulla voidaan tarkastaa, tunnustaa ja säännöllisesti valvoa, että se täyttää 33 artiklassa säädetyt vaatimukset. 38 [36] artikla Ilmoitusmenettely 1. Ilmoittamisesta vastaavat viranomaiset voivat ilmoittaa ainoastaan sellaiset laitokset, jotka ovat täyttäneet 33 artiklassa säädetyt vaatimukset. 2. Niiden on tehtävä ilmoitus komissiolle ja muille jäsenvaltioille käyttäen komission kehittämää ja hallinnoimaa sähköistä ilmoitusvälinettä. Jäljempänä 3 kohdan toisessa alakohdassa tarkoitettujen laaja-alaisten ilmoitusten osalta, joita varten ei ole käytössä sähköistä välinettä, ilmoitus hyväksytään poikkeuksellisesti paperilla toimitettuna. 3. Ilmoituksessa on oltava tarkat tiedot suoritettavista tehtävistä, viittaus asiaankuuluvaan yhdenmukaistettuun tekniseen eritelmään, sekä liitteessä V olevassa 1.4 kohdassa säädetyn järjestelmän osalta perusominaisuudet, joiden osalta laitos on pätevä. Viittausta asiaankuuluvaan yhdenmukaistettuun tekniseen eritelmään ei kuitenkaan vaadita, kun kyseessä ovat seuraavat perusominaisuudet: a) palotekninen käyttäytyminen b) tulenkestävyys c) ulkopuolisessa palossa käyttäytyminen d) melun absorptio. 4. Jos ilmoitus ei perustu akkreditointitodistukseen, ilmoittavan viranomaisen on toimitettava komissiolle ja muille jäsenvaltioille asiakirjatodisteet, jotka osoittavat ilmoittavan laitoksen pätevyyden ja käytössä olevat järjestelyt sen varmistamiseksi, että kyseistä laitosta seurataan säännöllisesti ja että se täyttää edelleen 33 artiklassa säädetyt vaatimukset. 5. Kyseinen laitos saa hoitaa ilmoitetun laitoksen tehtäviä ainoastaan, jos komissio tai muut jäsenvaltiot eivät ole esittäneet vastalausetta kahden viikon kuluessa ilmoituksen tekemisestä, kun käytössä on akkreditointitodistus, ja kahden kuukauden kuluessa ilmoituksen tekemisestä, kun käytössä ei ole akkreditointitodistusta. Ainoastaan tällaista laitosta pidetään tässä asetuksessa tarkoitettuna ilmoitettuna laitoksena. 6. Komissiolle ja muille jäsenvaltioille on ilmoitettava myöhemmistä muutoksista kyseiseen ilmoitukseen. 39 [37] artikla Ilmoitettuja laitoksia koskevat tunnusnumerot ja luettelot 1. Komissio antaa ilmoitetulle laitokselle tunnusnumeron. Se antaa yhden ainoan tällaisen numeron myös silloin, kun laitos ilmoitetaan usean yhteisön säädöksen nojalla. 2. Komissio asettaa julkisesti saataville luettelon laitoksista, jotka on ilmoitettu tämän asetuksen nojalla, mukaan luettuna tunnusnumerot, jotka niille on annettu ja toimet, joita varten ne on ilmoitettu. Komissio huolehtii luettelon pitämisestä ajan tasalla. 40 [38] artikla Muutokset ilmoitukseen 1. Jos ilmoittamisesta vastaava viranomainen on todennut tai saanut tietää, ettei ilmoitettu laitos enää täytä 33 artiklassa säädettyjä vaatimuksia tai ettei se täytä velvollisuuksiaan, ilmoittamisesta vastaavan viranomaisen on tarpeen mukaan rajoitettava ilmoitusta taikka peruutettava se toistaiseksi tai kokonaan riippuen vaatimusten täyttämättä jättämisen tai velvollisuuksien noudattamatta jättämisen vakavuudesta. Sen on ilmoitettava tästä viipymättä komissiolle ja muille jäsenvaltioille. 2. Jos ilmoitus peruutetaan, sitä rajoitetaan tai se peruutetaan toistaiseksi tai jos ilmoitettu laitos on lopettanut toimintansa, ilmoituksen tehneen jäsenvaltion on ryhdyttävä asianmukaisiin toimenpiteisiin sen varmistamiseksi, että asiakirja-aineistot joko käsittelee toinen ilmoitettu laitos tai ne pidetään ilmoittamisesta ja markkinavalvonnasta vastaavien viranomaisten saatavilla. 41 [39] artikla Ilmoitettujen laitosten pätevyyden riitauttaminen 1. Komissio tutkii kaikki tapaukset, joissa se epäilee tai sen tietoon saatetaan epäilys ilmoitetun laitoksen pätevyydestä tai siitä, täyttääkö ilmoitettu laitos jatkuvasti sille asetetut vaatimukset ja velvollisuudet. 2. Ilmoituksen tehneen jäsenvaltion on toimitettava pyynnöstä komissiolle kaikki tiedot, jotka liittyvät ilmoituksen perusteisiin tai asianomaisen laitoksen pätevyyden ylläpitoon. 3. Komissio varmistaa, että kaikkia sen tutkimusten yhteydessä saatuja tietoja käsitellään luottamuksellisesti. 4. Jos komissio toteaa, että ilmoitettu laitos ei täytä tai ei enää täytä sen ilmoittamiselle asetettuja vaatimuksia, se ilmoittaa asiasta ilmoituksen tehneelle jäsenvaltiolle ja pyytää sitä ryhtymään tarvittaviin korjaaviin toimenpiteisiin, mukaan luettuna ilmoituksen poistaminen tarvittaessa. 42 [40] artikla Ilmoitettujen laitosten toimintaan liittyvät velvollisuudet 1. Ilmoitettujen laitosten on suoritettava kolmansien osapuolten tehtävät liitteessä V säädettyjen suoritustason vakauden arviointi- ja varmennusjärjestelmien mukaisesti. 2. Suoritustason vakauden arviointi ja varmennus on tehtävä oikeasuhteisella tavalla, jotta vältetään talouden toimijoille aiheutuva tarpeeton rasite. Ilmoitettujen laitosten on suoritettava tehtävänsä ottaen huomioon yritysten koko, toimiala ja rakenne, rakennusalan tuotteissa käytetyn teknologian monimutkaisuus sekä se, onko kyseessä sarjatuotanto. Tässä on kuitenkin otettava huomioon tässä asetuksessa tuotteen osalta vaadittu tarkkuus sekä tuotteen asema rakennuskohteen turvallisuudessa. 3. Jos ilmoitettu laitos havaitsee valmistetun tuotteen suoritustason vakauden varmentamiseen tähtäävän seurantatoimen aikana, että rakennusalan tuotteen suoritustaso ei enää ole sama verrattuna tuotetyypin suoritustasoon, sen on vaadittava valmistajaa toteuttamaan asianmukaiset korjaavat toimet ja tarvittaessa peruutettava todistus toistaiseksi tai kokonaan. 4. Jos korjaavia toimenpiteitä ei suoriteta tai niillä ei ole vaadittua vaikutusta, ilmoitetun laitoksen on tarpeen mukaan rajoitettava todistuksia taikka peruutettava ne toistaiseksi tai kokonaan. 43 [41] artikla Ilmoitettuja laitoksia koskeva tiedotusvelvollisuus 1. Ilmoitettujen laitosten on tiedotettava ilmoittamisesta vastaavalle viranomaiselle seuraavista: a) todistusten epäämiset, rajoittamiset ja peruuttamiset toistaiseksi tai kokonaan b) olosuhteet, jotka vaikuttavat ilmoituksen soveltamisalaan ja ehtoihin c) suoritettuja suoritustason vakauden arviointi- ja varmennustoimia koskevat tiedustelut, jotka ne ovat saaneet markkinavalvontaviranomaisilta d) pyynnöstä ilmoituksen piiriin kuuluvat suoritetut kolmansien osapuolten tehtävät suoritustason vakauden arviointi- ja varmennusjärjestelmien mukaisesti ja muut suoritetut tehtävät, mukaan lukien valtioiden rajat ylittävät toimet ja alihankinta. 2. Ilmoitettujen laitosten on toimitettava muille tämän asetuksen nojalla ilmoitetuille laitoksille, jotka suorittavat samanlaisia kolmansien osapuolten tehtäviä suoritustason vakauden arviointi- ja varmennusjärjestelmien mukaisesti ja jotka kattavat samat rakennusalan tuotteet, asiaankuuluvat tiedot seikoista, jotka liittyvät näiden arviointien ja/tai varmennusten negatiivisiin ja pyynnöstä positiivisiin tuloksiin. 44 [42] artikla Kokemusten vaihto Komissio huolehtii kokemusten vaihdon järjestämisestä ilmoittamista koskevista toimintalinjoista vastaavien jäsenvaltioiden kansallisten viranomaisten välillä. 45 [43] artikla Ilmoitettujen laitosten koordinointi Komissio varmistaa, että 29 artiklan nojalla ilmoitettujen laitosten välillä järjestetään asianmukainen koordinointi ja yhteistyö ja että se toimii asianmukaisesti ilmoitettujen laitosten sekä alakohtaisten että alojen välisten ryhmien muodossa. Jäsenvaltioiden on varmistettava, että niiden ilmoittamat laitokset osallistuvat kyseisten ryhmien työhön suoraan tai nimettyjen edustajien välityksellä. VIII LUKU Markkinavalvonta ja suojamenettelyt 46 [44] artikla Menettely sellaisten rakennusalan tuotteiden käsittelemiseksi, jotka aiheuttavat riskin kansallisella tasolla 1. Jos jonkin jäsenvaltion markkinavalvontaviranomaiset ovat toteuttaneet toimia asetuksen (EY) N:o … 18 artiklan nojalla tai jos niillä on riittävä syy uskoa, että jokin rakennusalan tuote ei täytä ilmoitettua suoritustasoa ja/tai aiheuttaa riskin ihmisten terveydelle tai turvallisuudelle tai muille yleisen edun suojaan liittyville asioille, jotka tämä asetus kattaa, niiden on suoritettava kyseistä tuotetta koskeva arviointi, joka kattaa kaikki tässä asetuksessa säädetyt vaatimukset. Asianomaisten talouden toimijoiden on tehtävä kaikin tarvittavin tavoin yhteistyötä markkinavalvontaviranomaisten kanssa. Jos markkinavalvontaviranomaiset havaitsevat arvioinnin yhteydessä, että rakennusalan tuote ei täytä tässä asetuksessa säädettyjä vaatimuksia, niiden on vaadittava asianomaista talouden toimijaa ryhtymään kaikkiin tarvittaviin korjaaviin toimenpiteisiin tuotteen saattamiseksi vastaamaan kyseisiä vaatimuksia tai sen poistamiseksi markkinoilta tai sen palauttamisen järjestämiseksi sellaisen kohtuullisen ajan kuluessa, joka on oikeassa suhteessa riskin laatuun ja jonka ne asettavat. Markkinavalvontaviranomaisten on tiedotettava asiasta asianomaiselle ilmoitetulle laitokselle. Edellä oleviin toimiin sovelletaan asetuksen (EY) N:o ... 19 artiklaa. 2. Kun markkinavalvontaviranomaiset katsovat, että vaatimustenvastaisuus ei rajoitu kansalliselle alueelle, niiden on ilmoitettava komissiolle ja muille jäsenvaltioille arvioinnin tuloksista ja toimenpiteistä, jotka ne ovat vaatineet talouden toimijaa suorittamaan. 3. Talouden toimijan on varmistettava, että korjaavat toimenpiteet toteutetaan kaikkien asianomaisten rakennusalan tuotteiden osalta, jotka talouden toimija on asettanut saataville markkinoilla eri puolilla yhteisöä. 4. Jos asianomainen talouden toimija ei 1 kohdan toisessa alakohdassa tarkoitetussa ajassa suorita riittäviä korjaavia toimenpiteitä, markkinavalvontaviranomaisten on ryhdyttävä tarvittaviin väliaikaisiin toimenpiteisiin, joilla kielletään rakennusalan tuotteen asettaminen saataville kansallisilla markkinoilla tai rajoitetaan sitä tai poistetaan rakennusalan tuote markkinoilta tai järjestetään sen palautus. Niiden on viipymättä ilmoitettava komissiolle ja muille jäsenvaltioille näistä toimenpiteistä. 5. Edellä 4 kohdassa tarkoitetussa ilmoituksessa on esitettävä kaikki saatavilla olevat yksityiskohtaiset tiedot, jotka ovat tarpeen vaatimustenvastaisen rakennusalan tuotteen tunnistamista ja tuotteen alkuperän, siihen liittyvän riskin luonteen ja toteutettujen kansallisten toimenpiteiden luonteen ja keston määrittämistä varten, sekä kyseisen talouden toimijan esittämät näkökohdat. Markkinavalvontaviranomaisten on erityisesti ilmoitettava, johtuuko vaatimustenvastaisuus jommastakummasta seuraavista: a) tuote ei täytä vaatimuksia, jotka liittyvät ihmisten terveyteen tai turvallisuuteen tai muihin yleisen edun suojaan liittyviin asioihin, joista säädetään tässä asetuksessa b) puutteellisuudet yhdenmukaistetuissa teknisissä eritelmissä tai teknisissä erityisasiakirjoissa. 6. Muiden jäsenvaltioiden kuin menettelyn aloittaneen jäsenvaltion on viipymättä ilmoitettava komissiolle ja muille jäsenvaltioille kaikki toteutetut toimenpiteet ja kaikki niiden hallussa olevat lisätiedot, jotka liittyvät asianomaisen rakennusalan tuotteen vaatimustenvastaisuuteen, sekä vastalauseensa siinä tapauksessa, että ilmoitetusta kansallisesta toimenpiteestä on erimielisyyttä. 7. Jos viidentoista työpäivän kuluessa 4 kohdassa tarkoitetun ilmoituksen vastaanottamisesta mikään jäsenvaltio tai komissio ei ole esittänyt vastalausetta jonkin jäsenvaltion asianomaisen rakennusalan tuotteen osalta toteuttamasta väliaikaisesta toimenpiteestä, toimenpiteen katsovaan olevan oikeutettu. 8. Jäsenvaltioiden on varmistettava, että asianomaisen rakennusalan tuotteen osalta toteutetaan viipymättä aiheelliset rajoittavat toimenpiteet, kuten tuotteen poistaminen markkinoilta. 47 [45] artikla Yhteisön suojamenettely 1. Jos 46 artiklan 3 ja 4 kohdassa esitetyn menettelyn mukaista jonkin jäsenvaltion kansallista toimenpidettä vastaan esitetään vastalauseita tai jos komissio katsoo, että kansallinen toimenpide on yhteisön lainsäädännön vastainen, komissio ryhtyy viipymättä kuulemaan jäsenvaltioita ja asianomaisia talouden toimijoita ja arvioimaan kansallista toimenpidettä. Komissio tekee tämän arvioinnin tulosten perusteella päätöksen, jossa ilmoitetaan, onko toimenpide oikeutettu vai ei. Komissio osoittaa päätöksensä kaikille jäsenvaltioille ja antaa sen viipymättä tiedoksi niille ja asianomaisille talouden toimijoille. 2. Jos kansallinen toimenpide katsotaan oikeutetuksi, kaikkien jäsenvaltioiden on ryhdyttävä tarvittaviin toimenpiteisiin sen varmistamiseksi, että vaatimustenvastainen rakennusalan tuote poistetaan niiden markkinoilta. Jäsenvaltioiden on ilmoitettava asiasta komissiolle. Jos kansallista toimenpidettä ei katsota oikeutetuksi, asianomaisen jäsenvaltion on peruutettava toimenpide. 3. Jos kansallinen toimenpide katsotaan oikeutetuksi ja rakennusalan tuotteen vaatimustenvastaisuuden katsotaan johtuvan 46 artiklan 5 kohdan b alakohdassa tarkoitetuista puutteellisuuksista yhdenmukaistetuissa standardeissa, komissio ilmoittaa siitä asiaankuuluvalle eurooppalaiselle standardointielimelle ja saattaa asian direktiivin 98/34/EY 5 artiklan mukaisesti perustetun komitean käsiteltäväksi. Komitean on kuultava asianomaista eurooppalaista standardointielintä ja annettava lausuntonsa viipymättä. Jos kansallista toimenpidettä pidetään oikeutettuna ja rakennusalan tuotteen vaatimustenvastaisuuden katsotaan johtuvan 46 artiklan 5 kohdan b alakohdassa tarkoitetuista puutteellisuuksista eurooppalaisessa arviointiasiakirjassa tai teknisissä erityisasiakirjoissa, komissio toteuttaa asianmukaiset toimenpiteet. 48 [46] artikla Vaatimustenmukaiset rakennusalan tuotteet, jotka kuitenkin aiheuttavat riskin terveydelle ja turvallisuudelle 1. Jos jäsenvaltio havaitsee 46 artiklan 1 kohdan m